¿Chumngelu wülafuiñ taiñ nieel Jewba mew? | Ñi chillkatungeal\nTi Werken (ñi chillkatungeal) | Enero 2018\nPAPELTUAFUYMI acholi akha aucano batak (simalungun) batako karo batako toba baulé biak bislama camboyano chin haka chokue chopi chuabo chuukés criollo de las seychelles criollo mauriciano dayaco engayú dehu endáu galés groenlandés hmong (blanco) iban ibinda inglés javanés kachin kayin sgaw kazajo kikongo kimbundu kisi krío lao lhukonzo lomue macua maltés mapudungun mizo navajo nias niueano nyaneka nyungwe quechua ayacuchano quechua cuzqueño quichua de Chimborazo quichua de Imbabura rarotongués romaní de Macedonia (alfabeto cirílico) romaní de macedonia romaní del sur de Grecia runyankore rutoro sanguir saramacano sena sundanés tahitiano uigur (alfabeto cirílico) umbundú urdu uruund wallisiano wayuunaiki xitshwa ñemba\n¿Chem eluafiyiñ tati Ngen-ngelu itrokom dungu mew?\n“Awem taiñ Chaw Ngünechen, mañumniewpeiñ ka wenupüramniefiyiñ tami fütra üy” (1 CRÓNICAS 29:13).\nÜLKANTUN: 80 KA 50\n¿CHEM PIMI KAY?\nJewba mu küpalu am kom taiñ nieel, ¿chumngelu ayükey ñi eluafiel taiñ falinke fillem?\nJewba ñi pu che kuyfi mu, ¿chumngechi kelluntukuyngün ti küdaw ñi femngeal?\nFamülke mu Jewba ñi trokiñche, ¿chumkey tati wülngekeelchi plata mu?\n1, 2. Jewba, ¿chumngechi fürenekeeiñmew?\nTAIÑ Chaw Jewba fürenechekey. Fey kom taiñ nieel kidu mu küpay. Kidu ngen-ngey kom ti falinke dungu ñi wülkeel ti Mapu, ka elukey kom ñi duamfalngeel tañi müleal mongen (Salmo 104:13-15; Ageo 2:8). Ka kiñeke mu Jewba femi afmatun dungu ñi eluafiel tañi pu che ñi duamnieel, femngechi pengeli Biblia.\n2 Rakiduamnge tüfa, Jewba elufi mana ka ko tati pu israelche nampiyawlu 40 tripantu (Éxodo 16:35). Feymu niekefuyngün kom ñi duamnieel (Nehemías 9:20, 21). Kafey Jewba elufi newen tati pelon wentru Elisew, feymu femi kiñe afmatun dungu: alürpufi ti pichin aseyte ñi nieel kiñe lantu domo. Fey fendelu ti aseyte, tüfachi manelfal domo kulli tañi defen, ka sofray plata tañi nieal mongelwe kidu ka tañi pu püñeñ (2 Reyes 4:1-7). Chaw Jewba ka elufi newen ta Jesus, fey femi afmatun dungu ñi müleal iyael ka plata duamfalngelu (Matew 15:35-38; 17:27).\n3. ¿Chem inaduamaiñ fewla?\n3 Jewba chem rume femafuy ñi kelluafiel ti mongeleyelu Mapu mew, welu mangelkeeiñmew ñi wülal taiñ nieel, femngechi kelluntukual kidu tañi trokiñche (Éxodo 36:3-7). Biblia feypi: “Püramyeafimi ta Jewba tami falinke chemkün mew ka tami wünen wefpachi fün ketran mew” (Proverbios 3:9). Welu Jewba mu küpalu am kom taiñ nieel, ¿chumngelu (chemu) ayükey taiñ eluafiel falinke fillem? Jewba ñi pu che kuyfi mu, ¿chumngechi kelluntukuy ti küdaw ñi femngeal? Ka famülke mu Jewba ñi trokiñche, ¿chumkey tati wülngekeelchi plata mu? Fewla inaduamaiñ tüfa.\n¿CHUMNGELU WÜLAFUIÑ TAIÑ NIEEL JEWBA MU?\n4. ¿Chumngelu wülkeiñ taiñ nieel Jewba mu?\n4 ¿Chumngelu elukefiyiñ ta Jewba taiñ nieelchi fillem? Müna piwkeyefilu kay iñchiñ ka mañumküleiñ kom ñi femkeel iñchiñ mu. Rakiduamfiel tüfa pürapapiwkekeiñ. Femngechi femi ti longko ülmen David feypilu chem ñi duamfalngeel tañi dewmangeal ti ngillatuwe ruka. Biblia feypi: “Awem Jewba, eymi ngen-ngeymi küme üytun, newen, küme adelkalen, püramyen ka afmatufalngen, kom tati mülelu wenu mapu ka nag mapu mu eymi am ta ngen-ngelu. Eymi ngen-ngeymi ti ngünenien mu, awem Jewba. Eymi tati pengelkelu tami longkolen kom tati müleyelu mew. Eymi mew küpay falinke fillem ka püramyen, ka eymi ngüneniekeymi itrokom, ka tami kuwü mu müley newen ka pepiluwün, tami kuwü mu müley pepiluwün ñi püramyeafiel ka newentukuafiel itrokom. Feymu fewla, awem taiñ Chaw Ngünechen, mañumniewpeiñ ka wenupüramniefiyiñ tami fütra üy. Welu, ¿iney am ta iñche ka tañi pu che taiñ eluwküleal ñi wülal taiñ yewün ayüwün mu? Itrokom am ta eymi mu küpalu, fey tami wülkeel, iñchiñ ta wiño eluwtuiñ” (1 Crónicas 29:11-14).\n5. Biblia mew, ¿chumngechi pengelngekey ñi falin-ngen wülal taiñ nieel, femngechi taiñ poyeafiel ta Jewba?\n5 Kafey wülkeiñ taiñ nieel, femngechi taiñ poyeafiel ta Jewba. Ti apostol Juan allküy ñi feypin pu poyekefilu ta Jewba wenu mapu mew: “¡Eymi mew llemay, Ñidol ka iñchiñ taiñ Ngünechen, feley tami llowael kom küme püramyen, kom yamün ka pepiluwün eymi am dewmafilu ta kom tati mülelu! ¡Eymi tami pin mew dewmangeyey ka müleyey engün!” (Apokalipsi 4:11). ¡Rüfngey llemay! Jewba feley ñi püramyengeal, feymu elukefiyiñ ti doy kümengelu taiñ nieel. Jewba werküfi pu israelche ñi trawüluwal küla rupa ti tripantu mew. Ñi poyeafiel ta Jewba feychi trawün mu, müna falin-ngefuy wülal tañi nieelchi fillem. Feymu feypingeyngün ñi yelelafiel yewün ta Jewba (Deuteronomio 16:16). Famülke mu taiñ poyeafiel ta Chaw Jewba, ka falin-ngey wülal taiñ nieel, welu wiñolelngetuaiñ trokiwkelaiñ. Femngechi pengelkeiñ taiñ falintukefiel ka mañumkefiel ñi femken Jewba tañi trokiñche.\n6. ¿Chumngelu fente kümey wülal taiñ nieel? (Inaduamnge ti adentun ellaka mu mülelu).\n6 Kümey taiñ wülken taiñ nieelchi fillem, feymu re llowlayaiñ müten. Biblia feypi: “Kiñe kona petu wechengelu elungele kom ñi ayünieel, fey wüla mañumfengerpulayay” (Proverbios 29:21). Rakiduamnge tüfa, pu chaw fill küyen elufile plata tañi pichi malen, fey tüfa ngillaelieyew kiñe yewün feychi plata mew, ¿ayüwkülenoafulu kay tati pu chaw? Kafey kiñe weche wünelekelu amuldungun mew petu mülele tañi pu chaw ñi ruka mew, eluafuy pichin plata ñi kelluntukuafiel. Pu chaw üngümlayafuyngu chi tati weche ñi eluetew, welu llowmalelfingu, kimlu am chumngelu kümey tati weche ñi wülün tañi nieel, femngechi pengelkey ñi mañumkülen. Chaw Jewba ka kimniey ñi fente kümen wülkefiel taiñ nieel.\nCHAW DIOS ÑI PU CHE KUYFI WÜLKEFUY TAÑI NIEEL\n7, 8. Biblia, ¿chumngechi pengeli pu poyekefilu ta Jewba ñi wülkeel tañi nieel 1) femngealu kiñeke küdaw? 2) ñi poyengeal ta Ngünechen?\n7 Biblia pengeli pu poyekefilu ta Jewba ñi wülkeel tañi nieel. Kiñeke mu, kelluntukuyngün femngealu kiñeke küdaw. Moyse yafültukufi pu israelche ñi wülal tañi nieel, fey ñi dewmangeal ti fütra tolto ruka chew ñi poyengeal ta Jewba. Ka femngechi femi David ñi dewmangeal ti ngillatuwe ruka (Éxodo 35:5; 1 Crónicas 29:5-9). Ngünenielu Jehoas, pu che wüli plata, feymu pu saserdote küme elkünutuyngün ti ngillatuwe ruka (2 Reyes 12:4, 5). Wünen siglo mew, pu kristiano kimürpuyngün ñi rupan kiñe fütra filla Judea mu. Feymu wülingün tunte ñi pepilnieel kake kiñeke engün ñi kelluafiel pu peñi ka lamngen üye mew (Hecho 11:27-30).\n8 Jewba ñi pu che ka kelluntukufi pu adkünukelu ñi poyengeal ta Jewba. Ti Ley ñi elungeel ta Moyse feypi pu Levi tuwün-ngelu ñi llownoal mapu kakelu pu israelche reke. Feymu pu che wülkefuy ñi nieel, fey pu Levi tuwün-ngelu eluwkefuy ñi küdawal ti tolto ruka mew müten (Números 18:21). Kafey kümeke domo wülkefuy ñi nieel tañi kelluafiel ta Jesus ka pu apostol (Luka 8:1-3).\n9. Kuyfi mu pu che, ¿chew entuy ñi wülal?\n9 Feychi pu che, ¿chew entuy ñi wülal? Pu israelche wülingün falinke dungu Egipto mew peno ñi küpalfiel, fey ñi dewmangeal ti tolto ruka (Éxodo 3:21, 22; 35:22-24). Kafey wünen siglo mu kiñeke kristiano fendey ñi mapu, ñi ruka ka kakelu dungu ñi nieel, fey elufingün ti plata tati pu apostol. Femngechi pu peñi ka lamngen elungey ñi duamnieel (Hecho 4:34, 35). Kakelu kristiano wichukünukefuyngün plata, femngechi ñi kelluntukual ti küdaw ñi femngeal (1 Korintio 16:2). Feymu kom che elukefuy ñi pepilnieel, riku kam pofrengelu rume (Luka 21:1-4).\nCHUMNGECHI KELLUNTUKUKEIÑ FAMÜLKE MU\n10, 11. 1) ¿Chumngechi inayentuafuiñ pu poyekefilu ta Jewba kuyfi? 2) Tami kelluntukufiel ti küdaw ñi femken Jewba ñi trokiñche, ¿chum duamnagkeymi?\n10 Famülke mu, ka kelluntukuafuiñ taiñ wülkeelchi plata mu ñi femngeal kiñeke küdaw. Tüfa duamfalngeafuy dewmangele kiñe we Trawünwe Ruka chew taiñ mülen kam küme elkünungetule. Ka femngechi kelluafuiñ ñi küme elkünungetual taiñ ngünenieelchi ruka. Kam wülafuiñ plata ñi dewmangeal taiñ fütrake trawün, ka ñi kellungeal pu peñi ka lamngen rupale kiñe nüyün, kürüftuku mawün, ka kakelu wedake dungu. Kafey taiñ wülkeelchi plata mu kellungekey pu werküngelu ka mapu ñi amuldungual, pu wünelekelu amuldungun mu 130 ora fill küyen, pu witran-ngepakechi longkolelu ka pu küdawkelu Fetel mu ka fillke Ruka Chew ñi Rulpadungungekem wall Mapu mülelu. Kafey taiñ trawünche kelluafuy fill küyen werküle plata tañi dewmangeal Trawünwe Ruka, femngechi ñi kelluafiel fentren peñi ka lamngen wall Mapu mu.\n11 Kom iñchiñ kelluafuiñ ti küdaw ñi femken Jewba ñi trokiñche, epe puwkülelu am ñi afal ta antü. Kimfalngelay epe kom pu che ñi wülkeel. Feymu wül-liyiñ plata Trawünwe Ruka mu kam jw.org mew, feypilayafiyiñ ta kakelu tunte taiñ wülün. Kiñeke mu rakiduamafuymi chi ñi rume pichin tami wülün. Welu longkontukunge tüfa: feypilayafuiñ kiñe mufün che müten ñi wülün fentren plata, doy may fentren che wülkey pichin plata, femngechi trapümngekey ñi duamniengeel. Fentren peñi ka lamngen pichin plata nielu inayentukefingün pu kristiano mülelu Masedonia wünen siglo mew. Kidu “tunte pofrengefuyngün rume”, llellipufingün pu apostol ‘elumuiñ taiñ wülal ñi duamfalngeel’, fey ayüwünkechi wülingün tañi nieel (2 Korintio 8:1-4).\n12. Ti Kiñewkülechi Ngünenielu, ¿chumkey tañi küme adkünual ti wülngekeelchi plata?\n12 Ñi chumken tati Kiñewkülechi Ngünenielu ti wülngekeelchi plata mew pengelkey ñi kimchengen ka manelfalngen (Mateo 24:45, TNM). Kidu engün ngillatukey ka küme adkünukey chem ñi chumngeal ti wülngekeelchi plata (Luka 14:28). Kuyfi elfalkünungekefuy manelfal wentru ñi adkünual ti wülngekeelchi fillem. Tüfa engün eluñmakefuy ñi amultukungeal tañi poyengeal ta Jewba. Kiñe rupa Persia ñi longko ülmen eluyefi ta Esdra milla, plata ka fentren falinke fillem, kom tüfa famülke mu epe 70.000 millon peso chileno fali (doy 100 millon dolar). Feychi yewün, Jewba ñi ngen-ngeel trokifi Esdra. Feymu küme adkünufi chumngechi ñi yengeal ti falinke fillem, kuñiwün-ngefulu am ñi puwal ta Jerusalen (Esdras 8:24-34). Rupalu fentren tripantu, Pablo trapümfi ti plata ñi wülngekeel, fey tañi kellungeal pu kristiano Judea mew. Kidu feypifi pu adkünufilu ti plata tañi eluafiel tüfa “küme kuñiwtun mew”, ‘fey tañi tuteafiel ta Ngünechen ka femngechi tañi pu peñi ka lamngen’ (papeltunge 2 Korintio 8:18-21). Famülke mew, Jewba ñi trokiñche inayentuñmaniefi Esdra ka Pablo ñi femün, fey küme kuñiwtun mew adkünukey ti wülngekeelchi plata.\n13. Jewba ñi trokiñche, ¿chumngelu fewla doy küme adkünukey ñi chumken?\n13 Kiñeke reñmawen doy küme adkünukey ñi chumken engün ti plata mew, femngechi ñi amultukunoafiel doy plata tañi wewel mew. Ka rakiduamkey chumngechi yenieal tañi mongen ñi doy küdawülafiel ta Jewba. Ka femngechi femkey Jewba ñi trokiñche. Newe kuyfi dewmangey kiñeke fütrake küdaw, welu kiñeke mu amultukungey doy plata ñi llowel mew. Feymu kiñe reñmawen reke, Jewba ñi trokiñche ngüneduamkey chumngechi ñi ngünamkanoal plata ka doy küme adkünuyngün chumngechi ñi femngeal ti küdaw. Femngechi ñi doy küme amultukual ti plata taiñ wülkeel.\nCHUMNGECHI KÜMELKAKEEIÑMU TAIÑ WÜLKEELCHI PLATA\nTaiñ wülkeelchi plata mu, kelluntukukeiñ ti küdaw ñi femken Jewba ñi trokiñche. (Inaduamnge parrafo 14-16).\n14, 15. Jewba ñi trokiñche, ¿chumkey taiñ wülkeelchi plata mu?\n14 Fentren poyekefilu ta Jewba alün tripantu mu, feypikey Jewba tañi trokiñche ñi doy elukeetew yewün famülke mu. Fewla müley jw.org ka JW Broadcasting. Kafey ti Traducción del Nuevo Mundo de las Santas Escrituras müley fentren kewün dungu mew. Ka 2014 ka 2015 mu femngey ti fütrake trawün “Doyümnieafiyiñ Ngünechen tañi Ngünenien”. Tüfa femngey kiñeke doy fütrake estadio ñi mülen 14 waria fillke trokiñ mapu mew, ka küpay fentren che fillke mapu tuwlu. ¡Kom pu trawüluwlu müna ayüwingün!\n15 Fentren pu peñi ka lamngen mañumkeyngün tüfachi kümeke yewün ñi wülkeel Jewba ñi trokiñche. Kiñe kurewen werküngelu ñi amuldungual kiñe pichi waria Asia mapu mew feypi: “Kiñeke mu kidulelu trokiwkeyu ka ngoymarumekeyu ñi fente küme tripan Jewba tañi küdaw. Welu adkintulu iñchiw JW Broadcasting, fey longkontukukeyu tayu nieel fentren peñi ka lamngen wall Mapu mu. Faw pu peñi ka lamngen müna ayüwülkeeyew JW Broadcasting. Feypikeyngün dew adkintulu ti video ñi tripaken fill küyen, doy fülkonkülelu ti Kiñewkülechi Ngünenielu mu trokiwkeyngün. Fewla doy ayüwküleyngün ñi koneltulen Jewba tañi trokiñche mew”.\n16. 1) ¿Ka chem chumkey Jewba ñi trokiñche taiñ wülkeelchi plata mu? 2) Eymi kay, ¿chumngechi kellukeeymu fillke yewün ñi wülkeel Jewba tañi trokiñche?\n16 Wall Mapu mu petu dewmangey ka küme elkünungetuy epe 2.500 Trawünwe Ruka. Pu koneltulelu kiñe trawünche Honduras mu, feypingün ñi pewmantukukefiel tañi nieal kiñe Trawünwe Ruka. Fey puwi llemay ti antü ñi femtripayal tañi ayünieel, feymu feypi engün: “Rumeñma ayüwküleiñ nielu kay iñchiñ fentren kümeke peñi ka lamngen wall Mapu mu, ka koneltulelu am Jewba ñi reñma mülelu wenu mapu ka nag Mapu mew”. Ka femngechi küme duamkeyngün fentren peñi ka lamngen llowlu ti Biblia ka fillke papil kidu ñi kewün mu. Ka femkeyngün pu kellungelu rupalu fütra wedake dungu ka pu ngüneduamlu ñi fente küme tripan ti amuldungun chew ñi rupaken fentren che ka fütrake waria mew.\n17. ¿Chumngelu feypiafuiñ Jewba ñi kellukefiel tañi trokiñche famülke mu?\n17 Femkeiñ kom tüfa ti plata ñi wülkeel ti che kidu ñi pin mu, feymu afmatukey pu poyekenofilu ta Jewba. Kiñe wentru küdawkelu kiñe fütra empresa mew amuy chew nentuwirikeiñ fillke papil. Kidu afmatulewey ngüneduamlu ti küdaw ñi femken che kullingekenolu ka pefilu taiñ femkeel kom tüfa ti wülngekeelchi plata mew ka ngillatuplatakelaiñ fütrake kawiñ mu. Kidu pepilfalnolu trokifi tüfa. ¡Iñchiñ kafey! Pepil-layafuiñ nienofuliyiñ Jewba ñi kellu (Job 42:2).\nWÜL-LIYIÑ JEWBA MEW KIDU TAIÑ ELUETEW, LLOWAIÑ KÜMELKAN\n18. 1) Eluwliyiñ ñi wülal taiñ nieel, ¿chem kümelkan llowaiñ? 2) ¿Chumngechi kimeltuafuymi tami pu yall ka pu we konlu Jewba ñi trokiñche mu tañi wülal ñi nieel?\n18 Jewba elueiñmew taiñ kelluntukual ñi femken kidu tañi trokiñche, tüfa sakikeeiñmew. Femliyiñ tüfa, Jewba feypikünuy taiñ kümelkayaetew (Malaquías 3:10). Ka feypikünuy taiñ küme tripayal fürenechefengeliyiñ. Biblia feypi: “Tati eluwlu ñi wülal tañi nieelchi fillem, fey wüla doy nierpuay; welu tati pinolu ñi wülal tañi eluafel, tüfa ta fillaleay. Tati eluwlu ñi wülal tañi nieel, küme feleay; ka tati füshküduamelkefilu ta kakelu, ka füshküduamelngeay” (Proverbios 11:24, 25). Kafey wül-liyiñ taiñ nieel, ayüwküleaiñ llemay, Biblia feypilu am: “Doy ayüwün-ngey wülün llowün mew” (Hecho [Femyefel] 20:35, Ngünechen ñi Neyüntükumuyümchi Chillka [NCH]). Taiñ feypin ka femün mu, kimeltuafuiñ taiñ pu yall ka pu we konlu Jewba ñi trokiñche mew tañi wülal ñi nieelchi fillem, fey tañi llowal fentren kümelkan.\n19. ¿Chumngechi kellueymu tüfachi chillkatun?\n19 Kom taiñ nieel Jewba mew kupay. Feymu wül-liyiñ taiñ nieel kidu mew, pengelaiñ tunte taiñ piwkeyekefiel ka mañumkefiel ñi femün iñchiñ mu (1 Crónicas 29:17). Dewmangelu ti ngillatuwe ruka, pu israelche “kidu ñi pin mu wül-lu am tañi nieelchi fillem, fey eluwingün ñi ayüwküleal, kom piwke mu am wül-lu tañi nieelchi fillem Jewba mew” (1 Crónicas 29:9). Ka femaiñ iñchiñ, eluwaiñ taiñ wülal Jewba mu kidu taiñ eluetew, femngechi ayüwküleaiñ.\nWülkefiel iñchiñ taiñ nieelchi fillem taiñ kelluntukuafiel ti küdaw ñi femken Jewba ñi trokiñche, femngechi elukefiyiñ ta Jewba. Kom taiñ nieel Jewba mew küpay, feymu wül-lu iñchiñ taiñ nieel, wiñoleltukefiyiñ ta Jewba ka pengelkeiñ taiñ piwkeyeniefiel.\nChaw Jewba “newentuniefi tati pu ürkülelu”\nKiñewküleiñ femngelu ti Trawün Jesus tañi lan ñi akordangeal\n¿Chem piwkeyeafiyiñ taiñ rüf ayüwküleal?\nTrürlay pu poyekefilu ta Jewba ka pu femkenolu\nWirin dungu Chumngechi entual fillke papel TI WERKEN (ÑI CHILLKATUNGEAL) Enero 2018\nAudio Chumngechi entual audio TI WERKEN (ÑI CHILLKATUNGEAL) Enero 2018\nTI WERKEN (ÑI CHILLKATUNGEAL) Enero 2018


¿Chem am ti fawtisawün?\nPAPELTUAFUYMI abui abé acholi afrikáans akha alemán altaico aluro amárico armenio armenio occidental ateso atié aymara ayá azerí azerí (alfabeto cirílico) bashkir bassa de camerún bassa de liberia batak (simalungun) batako karo batako toba becol bete biak birmano bislama boulou caboverdiano camboyano cebuano chabacano changana (zimbabue) chichewa chiga chin haka chin tiddim chin zotung chino cantonés (simplificado) chino cantonés (tradicional) chino mandarín (simplificado) chino mandarín (tradicional) chitonga chitonga de Zimbabue chitumbuka chiyao chokue chol chopi chuabo chuvash cibemba cinamwanga cingalés citonga congo coreano criollo de las seychelles criollo de reunión criollo guadalupeño criollo guayanés criollo haitiano criollo inglés de Belice criollo mauriciano damara dangme danés dayaco engayú dehu diula duala dusún efik embunda endebele endebele de Zimbabue endonga endáu enzema español estonio ewé fanti finlandés fiyiano fon francés futunés oriental ga galés gitonga gokana griego guaraní guaraní boliviano guerzé gueré gun hausa herero hiligaynon hindi holandés hunsrik húngaro iban ibanag ibinda ibo ilocano indonesio inglés irlandés isoko italiano japonés javanés kabiye kachin kannada kaonde kayin sgaw kazajo kazajo (alfabeto árabe) khana kikamba kikongo kikuyu kiluba kimbundu kiniaruanda kipende kirguís kiribatiano kirundi kisi kisii kisonge kituba kpelle krío kurdo (alfabeto latino) kwangalí kwanyama kyangonde lahu lamba lambya lari lengua de señas argentina lengua de señas boliviana lengua de señas colombiana lengua de señas mexicana lengua de signos española lenguaje de señas americano lenguaje de señas angoleño lenguaje de señas birmano lenguaje de señas chino lenguaje de señas cubano lenguaje de señas de quebec lenguaje de señas finlandés lenguaje de señas indio lenguaje de señas indonesio lenguaje de señas italiano lenguaje de señas malasio lenguaje de señas nepalés lenguaje de señas portugués lenguaje de señas rumano lenguaje de señas tai lhukonzo lingala lituano lomue luganda lugbara lunda luo luvale macua malayo malayálam malgache maltés mam mambue-lungu mapudungun maratí maya mazahua mendé meru mizo mongol more navajo nengone nepalés ngäbere (o guaymí) nias noruego nyaneka nyungwe náhuatl del centro okpe oriyá oromo osético otetela pangasinán panjabí (escritura nasta’liq) pidgin (oeste de África) pidgin camerunés pidgin de las islas salomón pidgin nigeriano polaco ponapés portugués de Brasil portugués de Portugal quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quichua de Pastaza quichua de Tena rarotongués romaní de Macedonia (alfabeto cirílico) romaní de Serbia romaní de macedonia romaní del este de Eslovaquia romaní del norte de Grecia romaní del sur de Grecia ronga rumano runyankore ruso rutoro samoano sango sanguir sena sena senga (zambia) sesoto de Lesoto sesoto de Sudáfrica setsuana shona sidama silozi sranangtongo suajili suajili del congo suati sueco sundanés tagalo tahitiano tai talian tamil tandroy tankarana tayik tetun dili tigriña tivo tojolabal tok pisin tongano tshiluba tsonga turco tuvaluano twi tártaro ucraniano uhobo umbundú urdu uruund uzbeko vezo vietnamita wallisiano waray-waray wichi wolaita xitshwa yacouba zandé zulú árabe ñanya ñemba\n¿Duamfali wülkünual ñi mongen Jewba mew ka fawtisawal?\n1. ¿Chem ramtuwafuymi fewla?\nTÜFACHI lifru mu dew kimimi fillke dungu. Kiñeke tüfa Chaw Dios ñi feypikünun taiñ nieal rumel mongen, pu layelu ñi amukenon kañpüle tañi mongeleal, welu ñi wiñomongetual engün (Eclesiastés 9:5; Juan 5:28, 29; Apokalipsi 21:3, 4). Kafey, ¿amukeymi Trawünwe Ruka mu? ¿Rakiduamkeymi pu Dungukelu Iney Ngen Jewba ñi yenien ti rüf religion? (Juan 13:35). ¿Eluwimi tami küme weniyeafiel ta Jewba? ¿Küpa serfikefimi? Femngechi femülmi, ramtuwafuymi: “¿Chumafun ñi serfiafiel ta Chaw Dios?”.\n2. Ti etiopia wentru, ¿chumngelu (chemu) küpa fawtisawi?\n2 Fütra kuyfi mew, feychi dungu ramtuwi kiñe wentru Etiopia tuwün-ngelu. Kiñe kristiano amuldungueyew pichi rupalu Jesus ñi wiñomongetun. Tüfachi kristiano Felipe pingefuy, ka pengelelfi Jesus ñi Mesia ngen. Tüfa puwi ti etiopia wentru ñi piwke mu, feymu feypifemi: “Tüfa mew müley ta ko. ¿Kümepelaafuy may ñi fawtisangeael ta iñche?” (Hecho 8:26-36).\n3. 1) Jesus, ¿chem feypifi tañi pu inanieetew? 2) ¿Chumngechi fawtisangekey pu rüf kristiano?\n3 Tami serfiafiel ta Jewba, duamfali tami fawtisawal. Femngechi pengeli Biblia. Jesus feypifi tañi pu inanieetew: ‘Kimeltucheaymün [...] iñche ñi disipulungeael engün. Fawtisayafimün’ (Matew 28:19). Jesus ka eluwi ñi fawtisangeal, femngechi pengeli taiñ chumal. Fawtisangelu kidu, kom ñi kuerpu ñamümtukungey ko mew. Re pachügtungelay ka re wütruñmangelay ko mew ñi longko (Matew 3:16). Famülke mu ka femngechi femngekey ñi fawtisangeal pu rüf kristiano, kom ñi kuerpu müley ñi ñamümtukungeal ko mew.\n4. Fawtisawün mu, ¿chem pengelkey pu che?\n4 Fawtisawün mu, pu che pengelkey ñi rüf küpa weniyeafiel ka serfiafiel ta Chaw Dios (Salmo 40:7, 8). Feymu ramtuwafuymi: “¿Chem duamfali tañi fawtisawal?”.\nDUAMFALI NIEAL KIMÜN KA FEYENTULEAL\n5. 1) Petu tami fawtisawnon, ¿chem duamfali tami femal? 2) ¿Chumngelu fente falin-ngey tami amual feychi trawün mu?\n5 Petu tami fawtisawnon, duamfali tami kimafiel ta Jewba Jesus engu. Eymi eluwküleymi tami femal tüfa, feymu petu chillkatufimi Biblia (papeltunge Juan 17:3). Welu fey ka müten no. Biblia feypi tami “fente küme kimafiel ta Ngünechen ñi ayükeelchi dungu” (Kolosense 1:9). ¿Chumngechi? Pu Dungukelu Iney Ngen Jewba nieyngün fillke trawün. Tüfa kelluaeymu tami doy küme weniyeafiel ta Chaw Jewba. Feymu fente falin-ngey tami amual feychi trawün mu (Ebrew 10:24, 25).\nPetu tami fawtisawnon, duamfali tami chillkatuafiel Biblia.\n6. Petu tami fawtisawnon, ¿chem duamfali tami kimal?\n6 Welu petu tami fawtisawnon, ¿duamfali tami kimal itrokom ñi kimeltuel Biblia? Femlay, Jewba feypikelay tüfa. Rakiduamnge, Jewba feypilafi tati etiopia wentru ñi kimafiel itrokom, fey wüla ñi fawtisawal (Hecho 8:30, 31). Kafey rumel amuleay taiñ kimnieafiel ta Ngünechen (Eclesiastés 3:11). Welu tami fawtisawal, duamfali tami kimafiel ka feyentuafiel tati doy falin-ngechi dungu ñi feypikeel Biblia (Ebrew 5:12).\n7. ¿Chumngechi kellukeeymu tami chillkatufiel Biblia?\n7 Biblia feypiley: “Ngelay ñi tutengeael ta Ngünechen ngenole maneluwün [kam feyentun] ta kisu mew” (Ebrew 11:6). Feymu, tami fawtisawal duamfali tami feyentuleal. Biblia pengeli ñi chumün pu che Korinto waria mu. Kidu engün allkütufingün Jesus tañi pu inanieetew, fey ‘feyentuyngün ka fawtisawingün’ (Hecho 18:8). Ka femngechi, eymi petu chillkatuymi Biblia, tüfa kellukeeymu tami feyentuleal. ¿Chem mu feyentuleymi? Jewba ñi feypikünun mu ka Jesus ñi femün taiñ montulaetew kulpan mu ka lan dungu mu (Josué 23:14; Hecho 4:12; 2 Timotew 3:16, 17).\nNÜTRAMKALELAFIMI TA KAKELU CHE BIBLIA ÑI DUNGU\n8. ¿Chem kelluaeymu tami küpa nütramkayafiel ta kakelu che chem tami kimürpuel?\n8 Doy kimfilmi Biblia ka ngüneduamülmi chumngechi tami kellukeetew tüfa, doy feyentuleaymi. Ka küpa nütramkayafimi ta kakelu che chem tami kimürpuel (Jeremías 20:9; 2 Korintio 4:13). Fey, ¿iney nütramkayafuymi?\nFeyentulmi, nütramkayafimi ta kakelu che chem tami kimürpuel.\n9, 10. 1) ¿Iney nütramkalelafuymi tami kimürpuel? 2) Küpa tripalmi ti trawünche engün ñi amuldungual, ¿chumaymi?\n9 Nütramkalelafuymi tami pu che, pu weni, karukatu kam tami pu kompañ. Müna kümey tami femal tüfa. Welu rumel nütramkange piwkeyen mu, ka ayüfalngepe tami feypin. Fey rupale ti antü, tripayafuymi ti trawünche engün ñi amuldungual. ¿Chumngechi femafuymi tüfa? ‘Pepikawkülen’ rakiduamülmi, feypiafimi tati peñi kam lamngen tami kimeltuetew Biblia. ‘Küpa tripan ti trawünche engün ñi amuldungual’ piafimi. Feychi peñi kam lamngen rakiduamle tami pepikawkülen ka tami inakefiel Biblia ñi ngülam, fey eymu trawüaymu epu longkolelu engün.\n10 Fey pu longkolelu küpa kimnieyngün tüfa: ¿Kimniefimi ka feyentukefimi tati doy falin-ngechi dungu ñi kimeltukeel Biblia? ¿Inakefimi Biblia ñi ngülam? ¿Rüf ayüleymi ñi Dungukelu Iney Ngen Jewba ngeal? Feymu nütramkayafeymu engün. Longkontukunge, pu longkolelu kuydaniekefi kom pu koneltulelu trawünche mu. Eymi kafey kuydaniekeeymu. Feymu llükalayaymi dunguafiel engün (Hecho 20:28; 1 Pedro 5:2, 3). Afle tamün nütramkan, pu longkolelu feypiaeymu tami pepikawkülen kam pepikawkülenon tami amuldungual.\n11. Petu tami tripanon ti trawünche engün ñi amuldungual, ¿chumngelu falin-ngey küme elkünutual tami mongen?\n11 Petu tami tripanon ti trawünche engün ñi amuldungual, pu longkolelu feypiafeymu tami doy küme elkünutual tami mongen. ¿Chumngelu falin-ngey tami femal tüfa? Amuldungun mu, Jewba tañi üy mu miyawkeiñ. Feymu duamfali küme yenieal taiñ mongen, femngechi ñi weda dunguyengenoal Jewba (1 Korintio 6:9, 10; Galata 5:19-21).\nDUAMFALI TAMI WIÑORAKIDUAMTUAL KA WIÑOTUAL\n12. ¿Chumngelu kom duamnieiñ taiñ wiñorakiduamtual?\n12 Kafey, petu tami fawtisawnon, duamfali tami femal kangelu dungu. Apostol Pedro feypi: ‘Feymew wiñotumün ta Ngünechen mew ka wiñorakiduamtumün, feymew Ngünechen wiñoduamtuaeymünmew tamün kulpan mew’ (Hecho 3:19). ¿Chumkey tati wiñorakiduamtulu? Rume weda duamkey kom tañi weda femün mu. Duamfali ñi wiñorakiduamtual pu inanofilu chem ñi feypin Jewba kudumuwün dungu mew. Welu, ¿fey engün müten? Femlay. Kom duamnieiñ taiñ wiñorakiduamtual, ¿chumngelu? Kom iñchiñ kulpafe chengeiñ. Feymu duamnieiñ taiñ perdonayaetew Chaw Ngünechen, yafüluwliyiñ rume ñi küme yenieal taiñ mongen (Romanu 3:23; 5:12).\n13. ¿Chem duamfali femal taiñ wiñotual?\n13 Welu, ¿re weda duamaiñ taiñ femün mu? Femlay. Apostol Pedro ka feypi: “Wiñotumün”. Taiñ femal tüfa, duamfali elkünual taiñ weda femken, fey eluwal taiñ küme femal. Rakiduamnge tüfa: amulmi kiñe lof tami kimkenofiel, welu ngüneduamrumelmi tami amun ka rüpü mu, ¿chumafuymi? Witrakünuafuymi ka wiñotuafuymi. Fey amuaymi küme rüpü mew. Ka femngechi eymi, tami chillkatufiel Biblia, ngüneduamafuymi ñi duamfalngen doy küme elkünutuafiel tami mongen. Feymu eluwnge tami wiñotual: küme elkünutunge tami weda femken, fey eluwnge tami femal kümeke dungu.\nWÜLKÜNUNGE TAMI MONGEN JEWBA MEW\n¿Feypikünufimi ta Jewba tami serfiafiel?\n14. Wülkünual tami mongen Jewba mew, ¿chem duamfali tami femal?\n14 Petu tami fawtisawnon, kangelu falin dungu duamfali tami femal: wülkünuaymi tami mongen Jewba mew. Tami femal tüfa, duamfali tami llellipuafiel ta Jewba. Feychi llellipun mu feypikünuafimi tami poyeafiel kidu müten ka doyümafiel tami mongen mew (Matew 4:10).\n15, 16. ¿Chumngelu kiñe che küpa wülkünuafuy ñi mongen Jewba mu?\n15 Rakiduamnge kiñe wentru ñi femfiel tañi ayün. Kidu doy kimfile tañi ayün, fey doy piwkeyeafi ka ayüay ñi nieafiel. Tüfa ‘fütra dungu’ piafuiñ, welu ti wentru eluwküley ñi femal tüfa, fente tañi piwkeyeniefiel ñi ayün. Feley llemay, kidu engu rume piwkeyewi, feymu feypikünuwi ñi kiñewal kom tañi mongen mew. Ka femngechi trürümngeafuy wülkünual tami mongen Jewba mu.\n16 Doy kimfilmi ta Jewba, doy piwkeyeafimi ka doy eluwaymi tami serfiafiel. Feymu küpa wülkünuaymi tami mongen kidu mu. Ngüneduamnge Jesus ñi feypin: “Iney rume ta ayülele iñche ñi disipulungeael, kisutu ngüyünentuwpe”, upenentuwpe (Marku 8:34). ¿Chumngechi femafuymi tüfa? Doyümfinge tami feyentuafiel ta Chaw Jewba. Doy falintuafimi kidu ñi ayükeel, fey kiñepülekünuafimi eymi tami ayükeel (papeltunge 1 Pedro 4:2).\nLLÜKALMI WEÑANGKÜLAFIEL TA JEWBA, ¿CHUMAYMI?\n17. Kiñeke che, ¿chumngelu wülkünukelay ñi mongen Jewba mew?\n17 Kiñeke che rakiduamkey: “Feypikünufili ta Jewba ñi serfiafiel, welu wechunentunoli, weñangkülafiñ”, pikeyngün. Kafey kakelu che rakiduamkey: “Wülkünunoli ñi mongen Jewba mew, kidu chem feypilayaenew rume”. Feymu wülkünukelayngün ñi mongen Jewba mew.\n18. “Weñangkülafiñ ta Jewba” feypilmi, ¿chem kelluaeymu tami femngechi llükawenoal?\n18 “Weñangkülafiñ ta Jewba” feypilmi, ¿chem kelluaeymu tami femngechi llükawenoal? Tami piwkeyefiel ta Jewba. Tüfa ka kelluaeymu tami yafüluwal, femngechi serfiafimi kom tami mongen mu (Eclesiastés 5:4; Kolosense 1:10). Kafey rakiduamlayaymi: “Küdawngey femal Jewba tañi pin”. Ngüneduamnge apostol Juan ñi feypin: ‘Tati rüf dungu mew piwkeyefilu ta Ngünechen ka feley tañi inayafiel kisu ñi werkün dungu. Fey kidu tañi werkün dungu küdawngelay’ (1 Juan 5:3).\n19. Küpa wülkünulmi tami mongen Jewba mu, ¿chumngelu llükalayaymi?\n19 Jewba kimniey taiñ welulkawken taiñ kulpafe chengen mu. Feymu küpa wülkünulmi tami mongen Jewba mu, kidu feypilayaeymu tami welulkawnoal (Salmo 103:14). Kafey kidu kelluaeymu tami küme femal (Isaías 41:10). Kom tami piwke mu maneluwnge tami Wenu Chaw mu, fey “kidu norümaeymu chew tami miyawal” (Proverbios 3:5, 6).\n‘WÜLDUNGUNGE TAMI FEYENTULEN FENTREN CHE ÑI ADKIÑ MEW’\n20. Dew wülkünulmi tami mongen Jewba mew llellipun mu, ¿chumaymi fewla?\n20 ¿Pepikawküleymi wülkünual tami mongen Jewba mu? Femülmi tüfa llellipun mu, pepikawküleymi tami femal kangelu falin dungu: fawtisawaymi.\n21, 22. ¿Chumngechi ‘wüldunguaymi tami feyentulen fentren che ñi adkiñ mew’?\n21 Fey wülkünulmi tami mongen Jewba mew, ka küpa fawtisawülmi, feypiafimi tüfa kiñe longkolelu tami trawünche mu. Fey trawüaymi kiñeke longkolelu engün, ka ngüneduamaymün tati doy falin-ngechi dungu ñi kimeltukeel Biblia. Fey ngüneduamle engün tami pepikawkülen, feypiaeymu tami fawtisawal ti küpalechi fütra trawün mew taiñ nieal pu Dungukelu Iney Ngen Jewba. Feychi fütra trawün mew, kiñe wewpin mu pengelngeay chem müley ñi femal tañi mongen mu pu fawtisawalu. Tati wewpitulu epu dungu ramtuafi pu küpa fawtisawlu. Feymu “may” feypilmi feychi epu ramtun mew, femngechi ‘wüldunguaymi tami feyentulen fentren che ñi adkiñ mew’ (1 Timotew 6:12).\n22 Fey fawtisangeaymi, kom tami kuerpu ñamümtukungeay ko mew. ¿Chem pengelaymi tami fawtisawün mu? Tami wülkünun tami mongen Jewba mew ka tami Dungukelu Iney Ngen Jewba ngetun.\n¿CHEM PENGELNGEY FAWTISAWÜN MU?\n23. Taiñ fawtisangeal ‘Chaw tañi üy mew ka Fotüm ka Ngünechen ñi newen mew’, ¿chem duamfali taiñ femal?\n23 Jesus feypifi tañi pu disipulu tañi fawtisangeal ‘Chaw tañi üy mew ka Fotüm ka Ngünechen ñi newen mew’ (papeltunge Matew 28:19). ¿Chem duamfali taiñ femal tüfa? Longkontukuaiñ Jewba ñi doy alüpüralen itrokom mew. Kafey falintuafiyiñ Jesus ñi lapan iñchiñ mu. Ka falintuafiyiñ Jewba ñi adkünufiel tañi newen ñi femtripayal kidu tañi pin (Salmo 83:18; Matew 28:18; Galata 5:22, 23; 2 Pedro 1:21).\nFawtisawülmi, pengelaymi tami küpa femken Chaw Dios ñi ayükeel.\n24. Fawtisawün mu, ¿chem pengelngey?\n24 Fawtisawün mu pengelngey kiñe falin dungu. Ñamümtukungelmi ko mew, elkünuafimi tami kuyfi mongen, “layaymi” reke. Welu tripalmi ko mew, we mongen nietuaymi tami femal Chaw Dios ñi ayükeel. Fey pengelaymi tami serfiafiel ta Jewba tuntepule tami mongen. Eymi wülkünulayaymi tami mongen kiñe che mu, kiñe trokiñche kam kiñe küdaw. Doy may wülkünuaymi tami mongen Jewba mu.\n25. ¿Chem inaduamaiñ kiñelewechi chillkatun mew?\n25 Wülkünulmi tami mongen Jewba mew, doy weniyeafimi (Salmo 25:14). Welu feypilayaymi: “Fawtisawli montuan”. Ngüneduamnge ñi feypin Jesus: “Kom tati newenkülelu Ngünechen ñi dungu mew tuntepule ñi mongen, fey ta montuay” (Matew 24:13). Fawtisawün fey tati wünen dungu tami femal tami montual. Welu, ¿chumafuymi tami püntütripanoal Jewba mew? Tüfa inaduamaiñ kiñelewechi chillkatun mew.\n1: ¿DUAMFALI ÑI FAWTISAWAL IÑCHE?\n“Tüfa mew müley ta ko. ¿Kümepelaafuy may ñi fawtisangeael ta iñche?” (Hecho 8:36).\n¿Chumngelu duamfali tami fawtisawal? ¿Chumngechi?\nFawtisawülmi, elkünuafimi tami kuyfi mongen. Fey we mongen nietuaymi tami femal Jewba ñi ayükeel.\nMatew 28:19, 20\nTami serfiafiel ta Jewba, duamfali tami fawtisawal.\nFawtisawün mu pengelaymi tami küpa femken Chaw Dios ñi feypin.\nTami fawtisangeal, kom tami kuerpu duamfali ñi ñamümtukungeal ko mew. Femngechi femi Jesus.\n2: JEWBA FEYPIKELAY TAMI FEMAL PEPILFALNOCHI DUNGU\n‘Tati rüf dungu mew piwkeyefilu ta Ngünechen ka feley tañi inayafiel kidu ñi werkün dungu. Fey kidu tañi werkün dungu küdawngelay’ (1 Juan 5:3).\nWülkünual tami mongen Jewba mu, ¿chumngelu llükalayaymi?\nSalmo 103:14; Isaías 41:10\nKüpa wülkünulmi tami mongen Jewba mu, kidu feypilayaeymu tami welulkawnoal. Kidu kelluaeymu tami küme femal.\n“Weñangkülafiñ ta Jewba” feypilmi, tami piwkeyefiel ta Jewba kelluaeymu tami femngechi llükanoal.\n3: CHEM FEMAYMI TAMI FAWTISAWAL\n“Awem ñi Chaw Ngünechen, rume ayüwülkeenew femal tami feypin, ka tami ley dungu ponwi iñche mew müley” (Salmo 40:8).\n¿Chem duamfali femal petu tami fawtisawnon?\nDuamfali tami kimafiel ta Jewba Jesus engu. Doy femülmi tüfa, doy piwkeyeafimi.\nKüme feyentulenge Jewba ñi feypikünun mu. Kafey feyentulenge Jesus ñi femün taiñ montulaetew kulpan mu ka lan dungu mu.\nDuamfali tami rume weda duamal kom tami weda femün mu.\nElkünufinge tami weda femken, fey eluwnge tami küme femal.\n1 Pedro 4:2\nKiñe llellipun mu, feypikünuafimi ta Jewba tami poyeafiel kidu müten ka doyümafiel tami mongen mew.


Ti pu püllü müleyngün tati. Müley kümeke püllü ka wedake püllü. Tüfachi pu püllü, ¿chengekefuyngün Mapu mu? Fey lalu engün, ¿püllüngerpupetuyngün may?\n¡Femlay tati! Tati pu che feypikey, ‘lan mu kiñe che, kañpüle amuy ñi mongeleal’. Welu tati Biblia femngechi feypikelay. Tüfachi lifru mew müley Ngünechen ñi rüf dungu, tati kiñen rüfngechi Ngünechen, Jewba pingelu. Kidu dewmafi tati pu che, feymu kimniey ñi chumletun tati pu layechi che (Salmo 83:18; 2 Timotew 3:16).\nAdan dewmangefuy trufür mapu mew, ka wiñotuy trufür mu\nBiblia ta feypi Chaw Ngünechen dewmafi ti wünen wentru Adan, dewmafi “trufür [trufken] mapu mew” (Génesis 2:7). Ngünechen elkünufi ta Adan kiñe anümkawe mu, Eden pingefulu, tati Küme Mülewe. Adan mülefuy ñi feyentuafiel (müngeltuafiel) Jewba tañi werkün dungu, feyentulefule lalayafuy, ka petu müleafuy tüfachi Mapu mew. Welu Adan, kimnielu rume ñi welulkawmeken, feyentulafi Chaw Ngünechen ñi werkün dungu, feymu Ngünechen feypieyew: ‘Wiñotuaymi ta trufür mapu mew chew tami dewmangemum. Trufür mapu am ta eymi, fey trufür mapu mew ta wiñotuaymi’ (Génesis 3:19).\n¿Chem dungu am ta tüfa? ¿Chew mülekefuy Adan petu ñi dewmanoetew ta Jewba trufür mapu mew? Chew no rume mülekelafuy. Petu ñi dewmangenon ta Adan, kiñe püllü reke mülekelafuy wenu mapu mew. Feymu Jewba feypifi ta Adan ‘trufür mapu mew ta wiñotuaymi’. ¿Chem pifel tüfa? Adan ñi larpual. Fey lalu Adan kiñe püllü ngerpulafuy. Lay müten, dew niewetulay mongen, chew no rume mülekelafuy. Feymu llemay, tati pu layelu niewetulayngün mongen.\nWelu, ¿kakelu pu layelu kay? ¿Niewetulay mongen, Adan reke? Biblia ta kimelelkeeiñmew tüfachi dungu:\n“Itrokom [pu che ka pu kulliñ] ka femngechi afi ñi mongen. Trufür [trufken] mu am dewmangelu engün, ka itrokom wiñotuyngün trufür mu” (Eclesiastés 3:20).\n“Tati pu layelu chem dungu no rume kimwetukelayngün” (Eclesiastés 9:5).\n“[Tati pu layelu] ñi piwkeyewün, ñi üdewün, ka ñi ütrirüwün ngewetulay” (Eclesiastés 9:6).\n“Fey ngenolu am küdaw, adkünun, ngüneduamün, ka kimün rüngan küfwe mew, chew tami amual” (Eclesiastés 9:10).\n“Fey [tati che] wiñotuy trufür mapu mew, feychi antü mew may niewelay rakiduam” (Salmo 146:4).\nTati pu mongelelu müten pepi dewmayngün tüfachi fillke dungu\n‘¡Müna küdawngey longkontukual chem pin ta Biblia!’, feypiafuymi chi. Welu rakiduamnge tüfachi dungu mu: fentren ruka mu tati wentru küdawkey ñi nieal kullin tañi kümelkaleal ñi pu che. Welu lale ti wentru, tañi pu che rupakey wedake dungu mu. Kiñeke mu tati domo ka ñi püñeñ nielay kullin ñi ngillayal iyael no rume. Kafey tañi pu kayñe kutrankanieafuy tati pu che ñi elkünuel ti la. Feymu rakiduamnge: petu mongelekafule kañpüle feychi wentru yem, ¿chumngelu (chemu) elulafi ñi duamnieel tañi pu che? ¿Chumngelu montul-lafi feychi wedake che mu? Tüfachi wentru am niewenolu mongen, pepi femlay chem no rume. Fey llemay Biblia ñi feypin tüfachi dungu mu, rüf dungu tati (Salmo 115:17).\nTati pu layelu pepi kellukelafingün tati pu fillalelu, ka pepi montulkelafi tati pu kutrankamekengelu\nWelu tati pu layelu, ¿wiñomongetuayngün? Femayngün tati. Küpalechi nütram mu, chillkatuafiyiñ chumngechi ñi wiñomongetual tati pu la. Welu fewla tukulpange, tati pu layelu kimlayngün chem tami chumael. Ka pepi adkintulayafeymu, allkütulayafeymu, ka pepi dungulayafeymu rume. Feymu ngelay tami llükanieafiel. Pu lachi che kellukelayafeymu, ka wedalkakelayafeymu llemay (Eclesiastés 9:4; Isaías 26:14).


Chaw Ngünechen ñi eluel kidutu dullial taiñ chumal | Ñi chillkatungeal\n“Chew ñi mülen Jewba tañi newen, fey müley lifrelen” (2 KORINTIO 3:17, Traducción del Nuevo Mundo [TNM]).\nÜLKANTUN: 125 KA 65\nJewba, ¿chem falin yewün elueiñmu?\nTaiñ dullin mu, ¿chumngechi pengelaiñ tunte taiñ piwkeyefiel ta Jewba?\n¿Chumngechi yamnieafiyiñ kakelu che ñi dulliel?\n1, 2. 1) Tañi kidutu dulliel mu, ¿chem kakewme rakiduam niey tati pu che? 2) Taiñ kidutu dulliken mu, ¿chem kimeltukey ti Biblia? 3) ¿Chem ramtun inaduamaiñ?\nPETU dullilu, kiñe domo feypifi tañi weni: “Rakiduamelkeeli, feypien chem chumal, femngechi doy küdawtulayan”. Chaw Ngünechen kiñe yewün reke elueiñmu taiñ kidutu dullial, welu tüfachi domo pilay kidu ñi dullial, ayüy ñi feypingeal chem tañi femal. ¿Eymi kay? ¿Ayükeymi dullial kam doyümkeymi tami feypingeal tami chumal? Tami kidutu dulliken mu, ¿chem rakiduamkeymi?\n2 Kidutu tañi dulliel, kakewngey ñi rakiduam pu che. Kiñeke che feypikey Chaw Ngünechen ñi elkünuel chem taiñ rupayal, feymu rüf kidutu dullilayafuiñ. Kakelu che feypikey “rüf kidutu dulliafuiñ, femfuliyiñ kom taiñ ayükeel”. Welu ti Biblia kimeltukey iñchiñ kidutu dulliafuiñ chem chumal, femngechi am taiñ dewmaetew Jewba. Biblia feypi: “Welu may, kümenolu trokifilmün tamün poyefiel ta Jewba, dullimün fachantü iney tamün poyeafiel, tati pu dios ñi poyekefel tamün kuyfike che yem ñi mülen nometu Lafken mew, kam ti pu amoreo ñi pu dios, kidu engün tañi mapu tamün mülepan mew. Welu iñche ka tañi pu che poyeafiyiñ ta Jewba” (Josué 24:15). Tati Biblia ka wiñoldungukey tüfachi ramtun: ¿kom taiñ ayükeel femafuiñ? Tüfa ¿chumngechi kelluaeiñmu küme dullial? Taiñ dullin mu, ¿chumngechi pengelafuiñ tunte taiñ piwkeyeniefiel ta Jewba? Ka ¿chumngechi pengelafuiñ ñi yamniefiel kakelu che tañi dulliel?\n¿CHEM KIMELTUAFEIÑMU JEWBA KA JESUS ÑI FEMKEN?\n3. Jewba, ¿chumngechi dullikey tañi femal?\n3 Jewba femafuy kom tañi ayükeel, ka tañi femken mu entuafuiñ kümeke kimeltun. Kiñe dungu, Jewba dullifi pu israelche kidu ñi sakin trokiñchengeal (Deuteronomio 7:6-8). Kidu refalta dullilafi pu israelche, welu may ayüy ñi wechurpual tañi feypikünufiel tañi weni Abraam (Génesis 22:15-18). Jewba dullikelu ñi femal, pengelkey ñi piwkeyechefengen ka ñi norngen. Ngüneduamaiñ tüfa chumngechi ñi norümfiel pu israelche tañi weda femün mu. Kidu engün rüf wiñorakiduamtulu, Jewba pengeleleyew ñi piwkeyeetew ka ñi kutranduamyeetew. Feymu Jewba feypieyew ñi küme elkünutuafiel ñi weda femün engün ka piwkeyeafiel tañi ayün mu (Oseas 14:4). Jewba tañi dullikeel mu kellukefi tati pu che, feymu ¡inayentufali!\n4, 5. 1) Jewba, ¿iney am wüne elufi kidutu ñi dullial, ka chumi ñi elungeel mu? 2) ¿Chem müley taiñ ramtuwal?\n4 Jewba kidu ñi duam mu dewmafi pu kümeke püllü ka tati pu che kidutu tañi dullial ñi femürpual engün. Wüne dewmafi ta Jesus kidu reke ka elufi tañi dullial (Kolosense 1:15). Tañi kidutu dulliel mu, ¿chumi Jesus? Petu küpanolu Mapu mu, eluwi ñi nor piwkeyeafiel ta Chaw Ngünechen ka kiñewlay Weküfü engu tañi kayñetun. Ka mülepalu Mapu mew llowlafi ta Weküfü tañi kintukaduametew (Matew 4:10). Fey epe puwlu ñi layal, Jesus feypifi ta Jewba: “Chaw, pifulmi kay, montulafen tüfachi fütra kutrankawün mew. Felekilpe iñche kisu ñi ayüel, welu may eymi tami ayüel” (Luka 22:42). Femngechi pengeli ñi küpa femün Chaw Ngünechen ñi ayükeel. ¿Iñchiñ kay? Taiñ dullin mu, ¿püramyeafuiñ ta Jewba ka femafuiñ tañi ayükeel Jesus reke?\n5 Femafuiñ llemay, ka dewmangelu kay iñchiñ ñi nieal Ngünechen tañi chumngen (Génesis 1:26). Welu iñchiñ pepi femlayafuiñ chem rume taiñ ayüel, Jewba ñi femken reke. Biblia kimeltukey Jewba ñi elkünuel kiñeke dungu taiñ femal kam femnoal, ka ayükey taiñ inanieafiel. Kiñe dungu, tati reñmawen mu, tati domo müley ñi eluwküleal ñi ngünenieaetew tañi füta, ka tati pu yall müley ñi allkütuafiel tañi pu chaw (Efesio 5:22; 6:1). Jewba ñi elkünuel taiñ femal kam femnoal, ¿chumngechi kelluafeiñmu taiñ kidutu dullial? Kimliyiñ tüfa kelluaeiñmu taiñ nieal afnoachi mongen.\nKÜME KAM WEDA DULLINGEAFUY\n6. Feypinge kiñe dungu pengelkelu chumngelu falin-ngey taiñ feypingeal chem femal kam femnoal.\n6 Ngünechen elkünuy kiñeke dungu taiñ femal kam femnoal, feymu ¿feypiafuiñ taiñ rüf pepi dullial taiñ chumal? ¡May! Taiñ elungeel chem taiñ femnoal, tüfa ingkañpekeeiñmew. Rakiduamnge tüfa: auto mew amulmi kamapu mu, welu mülewenole kiñe ley feypilu chumngechi ñi amulnieal ti auto, fey kiduke pu che dulliafuy tunte ñi matu amual, ka chew püle miyawal karretera mu, ¿feypiafuymi ñi kuñiwün-ngenon? Femlayafuymi llemay. Feymu feypingeliyiñ chem taiñ femnoal, tüfa kellukeeiñmew kümelkaleal taiñ dullin mu. Fewla inaduamaiñ kiñeke nütram Biblia mu, pengelkelu chumngechi kümelkakeeiñmew Jewba ñi feypiel chem taiñ femal kam femnoal.\n7. 1) ¿Chem elungey ta Adan ñi elungenon pu kulliñ? 2) Adan tañi kidutu dulliel, ¿chem küme dungu femi?\n7 Jewba dewmafilu tati wünen wentru Adan, ka elufi ñi dullial, tati pu kümeke püllü reke. Welu Chaw Ngünechen elulafi ti pu kulliñ kidu ñi dullial. Feymu Adan tañi kidutu dulliel, ¿chem küme dungu femi? Kidu ayüwün mu üytukulelfi tati pu kulliñ. Chaw Ngünechen “yelelfi tati wentru fey tañi chem üy ñi tukulelafiel”. Feymu Adan ngüneduamfilu kake kiduke tati pu kulliñ, tukulelfi kiñe üy pengelkelu ñi chumngen. Jewba yamfi Adan tañi dulliel, feymu ti pu kulliñ “tüfeychi üy nieyngün fantepu mew” (Génesis 2:19).\n8. Adan, ¿chumngechi weda dulli? Ka ¿chum tripay tüfa?\n8 Jewba elfalkünufi ta Adan ñi elkünutual ti Mapu kiñe küme mülewe reke, feymu feypifi: “Nieaymu rume fentren püñeñ. Apolfimün ta mapu ka kisu ngünetunieafimün ka ngenngeaymün tati pu challwa mew ka ti pu üñüm mew ka itrokom ti pu kulliñ winolkiyawkelu mapu mew” (Génesis 1:28). Welu Adan dulli ñi iyafiel ti fün ñi ingenoal, femngechi famentufi ñi feypietew Jewba tañi femnoal. Adan ñi weda dullin mu, pu che yeniey fentren warangka tripantu ñi kutrankawkülen (Romanu 5:12). Longkontukuliyiñ fente ñi weda tripan Adan tañi dullin, feymu eluwküleaiñ taiñ küme dullial, ka llowaiñ chem feypietew Jewba taiñ femnoal.\nPu israelche dullingün Chaw Ngünechen ñi trokiñchengeal ka llowingün Jewba ñi feypiel tañi femnoal engün\n9. Jewba, ¿chem elufi ñi dullial tati pu israelche? ¿Chem feypikünuyngün?\n9 Adan ka Eva rulpafi kom tati pu che ti kulpan ka ti lan. Welu iñchiñ petu dulliafuiñ chem chumal. Ngüneduamaiñ tüfa Chaw Ngünechen chumngechi ñi yewkülefun pu israelche engu. Jewba elufi tañi dullial ñi sakin trokiñchengerpual kam ngerpunoal (Éxodo 19:3-6). Pu israelche dullingün Chaw Ngünechen ñi trokiñchengeal ka llowingün Jewba ñi feypiel tañi femnoal engün. Feypingün: “Kom ñi feypiel Jewba eluwküleiñ taiñ femal” (Éxodo 19:8). Welu rupachi antü mu, pu israelche ngoymanentuyngün ñi feypikünufiel ta Jewba. Kiñe falin kimeltun entuafuiñ kidu engün ñi weda femün mu. Jewba taiñ eluetew am ñi dullial, kiñe küme yewün reke falintuafiyiñ, püntütripalayaiñ kidu mew ka inanieñmayafiyiñ ñi feypin (1 Korintio 10:11).\n10. Ebrew kapitulo 11 pengelkey fillke che kulpafengelu, welu püramyefilu ta Ngünechen ñi dullin mu. Feypinge kiñeke (inaduamnge ti adentun pagina 9 mu).\n10 Ebrew kapitulo 11 pengelkey 16 manelfal wentru ka domo dullilu ñi llowal Jewba tañi feypietew ñi femnoal engün. Feymu llowingün fentren kümelkan ka kiñe küme maneluwün küpalechi antü mew. Kiñe tüfa ta Noe, kidu fütra mupiltun niefuy ka eluwi ñi inanieafiel Chaw Ngünechen ñi feypin tañi dewmayal ti fütra wampo ruka ñi montulafiel tañi pu che ka kom tati küpanche (Ebrew 11:7). Kafey Abraam ka Sara engu ayüwün mu llowingu Jewba ñi feypietew tañi amual ka mapu mu Kidu ñi eluafiel. Pifule engu wiñotuafuyngu tañi waria mu, welu femlayngu, kidu engu rakiduamniefingu Chaw Ngünechen ñi feypikünufiel küpalechi antü mu. Tati Biblia feypi, kidu engu “ayünierkey kiñe doy küme mapu” (Ebrew 11:8, 13, 15, 16). Kafey Moyse pilay ñi llowal Egipto ñi falinke fillem, welu may “doyümi ñi kiñentrür kutrankawael Ngünechen ñi trokiñche engün femngechi tañi allmalltunoafiel ti pichin tripantu mew ñi ayüwünngechi rupayael tati yafkafe mongen mew” (Ebrew 11:24-26). Feymu inayentuafiyiñ ñi mupiltun engün ka femaiñ Chaw Ngünechen tañi ayükeel, femngechi falintuafiyiñ taiñ pepi dulliken.\n11. 1) Taiñ dulliel mu, ¿chem fütra kümelkan llowafuiñ? 2) ¿Chem nengümkeeymu tami küme dullial?\n11 Feypingefuliyiñ chem taiñ femal, kümeafuy, welu turpu nielayafuiñ kiñe fütra kümelkan taiñ kidutu dulliken mu. ¿Chem am? Biblia feypi: “Elkünufiñ ti wenu mapu ka ti nag mapu ñi kimtukunieal iñche ñi elkünulelfiel tamün dullial ti mongen ka ti lan, tamün kümelkangeal kam wedalkangeal, feymu müley tamün dullial ti mongen tamün mongeleal, eymün ka tamün küpanche, tamün piwkeyeniefiel mew tamün Chaw Ngünechen Jewba, tamün allkütuniefiel tañi dungun, ka tamün püntütripakenon kidu mew, kidu am wülkelu mongen eymün ngealu, ka kidu ñi duam mew fentreñma müleaymün ti mapu mew Jewba ñi feypikünulelfiel tamün kuyfike che yem, Abraam, Isaak ka Jakob ñi eluafiel” (Deuteronomio 30:19, 20). Ti versikulo 19, pengeli Chaw Ngünechen ñi elufiel pu israelche tañi dullial. Ka ti versikulo 20 pengeli Jewba ñi elufiel engün tañi pengelal tunte ñi piwkeyeetew. Iñchiñ ka dulliafuiñ taiñ poyeafiel ta Jewba. Eluwliyiñ taiñ küme dullial, femngechi püramyeafiyiñ ta Jewba ka pengelaiñ tunte taiñ piwkeyeniefiel.\nCHEM FEMLAYAIÑ TAIÑ YEWÜN MU\n12. Elungelu kay kiñe yewün reke kidutu taiñ dullial, ¿chem ngelay taiñ femal?\n12 Elufilmi kiñe yewün tami weni, welu tüfa pod mew ütrüfentufile kam wedalkafile kakelu che tami yewün mu, ¿chum duamelafeymu? Weda duamafuymi llemay. Ka femngechi kiñe yewün reke Jewba elueiñmew kidutu taiñ dullial. Feymu weda duamkey ñi pefiel pu che weda dullikelu ñi femün ka wedalkakefilu kakelu che tañi dullin mu. Tati Biblia feypiley, “epe puwkülele ñi afael ta antü”, tati pu che “kim mañumlayay” (2 Timotew 3:1, 2). Feymu, ¿chumngechi pengelafuiñ mañumtufiel tüfachi yewün taiñ eluetew Jewba? Ka ¿chumngechi küme dulliafuiñ?\n13. ¿Chem rakiduamlayaiñ taiñ pepi dulliel mu?\n13 Kom iñchiñ dulliafuiñ taiñ weni, takun, ka adngelluwün dungu. Welu elungelu am taiñ dullial, fey weda rakiduamafuiñ taiñ pepi dullial Chaw Ngünechen ñi ayükenoel kam inayal ñi femken pu poyekenofilu ta Jewba (papeltunge 1 Pedro 2:16). Feymu dullilayaiñ ñi femal wedake dungu, welu may femal kümeke dungu “Ngünechen tañi püramyengeael” (1 Korintio 10:31; Galata 5:13).\n14. Ñi küme dullial, ¿chumngelu müley taiñ maneluwal Jewba mew?\n14 Jewba feypi: “Iñche, ta Jewba, tami Ngünechen, Tami Kimeltukeetew eymi tami kümelkaleal, Tami Ngüyulkeetew chem rüpü mew tami miyawal” (Isaías 48:17). Feymu müley taiñ maneluwal kidu mew ka llowal taiñ feypietew chem ñi femnoal. Ñom piwke mu rakiduamniekeiñ tüfa: “Tati pu che ngen-ngelay ñi rüpü. Tati pu che trekalelu, ngen-ngelay ñi adkünual kidu tañi trekan no rume engün” (Jeremías 10:23). Adan ka tati pu israelche dullingün ñi inanoal Jewba ñi feypiel tañi femnoal engün, ka kidu mu maneluwkefuyngün müten. Inayentulayafiyiñ ñi weda femün. Iñchiñ mu maneluwlayaiñ, welu may ‘maneluwaiñ Jewba mew kom taiñ piwke mu’ (Proverbios 3:5).\nYAMAFIYIÑ KAKELU ÑI DULLIEL\n15. Ti ngülam mülelu Romanu 14:12, ¿chem kimeltukeeiñmew?\n15 Müley taiñ yamnieafiel kakelu che ñi dulliel. ¿Chumngelu? Kom elungelu am taiñ kidutu dullial, feymu dullilayaiñ kakelu che reke. Kakerumechi dungu dulliafuiñ taiñ femal kam taiñ poyeafiel ta Chaw Ngünechen. Longkontukuaiñ ñi feypilen Romanu 14:12 (papeltunge). Feymu rakiduamliyiñ kiduke pu kristiano ñi ramtukadungungeal tañi dullin mu, yamkeafiyiñ kidu ñi dulliel engün.\nKidutu dulliafuiñ, welu dikümtukulayafuiñ kakelu che ñi dullial iñchiñ reke. (Inaduamnge ti parrafo 15).\n16, 17. 1) Tañi kidutu dulliken mu, ¿chumngelu yafkawingün pu peñi ka lamngen Korinto mu? 2) Ti apostol Pablo, ¿chumngechi kellufi tüfachi pu peñi ka lamngen? Ka ¿chem kimeltukeeiñmu tüfa?\n16 Inaduamaiñ kiñe nütram Biblia mu pengelkelu chumngelu yamnieafiel taiñ pu peñi ka lamngen ñi dulliel. Pu kristiano Korinto trawünche mu yafkawingün ñi ingeal kam ingenoal tati ilo fendengekefulu karniceria mu, welu chalintulelngelu chi pu adentun ñi poyengeal. Kiñeke kristiano ñi rakiduam eluñmaeyew ñi iyafiel tüfachi ilo, kidu engün falintulafingün pu adentun poyengelu. Welu kiñeke kristiano poyekefuyngün pu adentun petu ñi kristianongenon, feymu ifule engün feychi ilo, poyemekefilu ti adentun trokiwafuyngün (1 Korintio 8:4, 7). Tüfachi yafkawün mu wüdayafuy ti trawünche. Feymu ti apostol Pablo, ¿chumngechi kellufi tati pu trawünche ñi kümelkawtual?\n17 Wünelu feypifi engün ‘ti iyael kellulayaeymünmew ñi doy weniyeafiel ta Chaw Ngünechen’ (1 Korintio 8:8). Kafey ngüfetufi tañi kuñiwtukuwal weda duamelnoafiel ñi dullin mu tati pu petu yafüluwlu mupiltun mew (1 Korintio 8:9). Kafey feypifi tati pu eluñmanolu ñi rakiduam mu tañi iyafiel feychi ilo, ñi yamnieafiel tati pu ikelu (1 Korintio 10:25, 29, 30). Tüfa pengeli kiduke pu kristiano ñi dullial chumngechi ñi poyeafiel ta Jewba kiñeke dungu mew, feymu doyelchi may yamafiyiñ ñi dulliel pichike dungu mu (1 Korintio 10:32, 33).\n18. Elungelu am tami kidutu dullial, ¿chumngechi pengelaymi tami falintukefiel?\n18 Chaw Jewba kiñe yewün reke elueiñmu kidutu taiñ dullial, feymu rüf lifreleiñ (2 Korintio 3:17, TNM). Tüfa eluñmakeeiñmew ñi pengelal taiñ dullin mu tunte taiñ piwkeyeniefiel ta Jewba, feymu rume falintukefiyiñ tüfachi yewün. Fey kümeke dungu dulliaiñ ñi püramyeafiel ta Jewba, ka yamnieafiyiñ kakelu che ñi dulliel, kidu engün ka elungelu am tüfachi yewün.


Matew 22 ARNNT - Jesus wiñome dunguy re adkünu dungu - Bible Search\nMatew 21 Matew 23\nTati adkünu dungu mafüwün kawiñ mew\n1Jesus wiñome dunguy re adkünu dungu mew, fey feypi: 2“Ngünechen tañi longko ülmenngen kiñe longko ülmen reke feley kiñe wentru nielu kiñe kawiñ tañi fotüm ñi mafünngealu. 3Werküfi tañi pu werken tañi amuael engün femngechi ñi yemeafiel tati pu mangel, welu tüfey engün pilay tañi küpayael. 4Fey ka werküy kakelu werken. Fente küme yefaldunguyefi: ‘Feypiafimün tati pu mangel iñche tañi kom dewmaniewiyen ta iyael. Langümfalün tañi ellakechi motrinke kulliñ, ka itrokom pepikaley. Küpape engün tañi fotüm ñi mafün mew.’\n5“Welu tati pu mangel müngeltulay engün. Kiñe tüfey engün amuy tañi pemeael tañi mapu, kangelu tripay tañi neosiameael, 6fey kakelu pu mangel nüfi ti longko ülmen ñi werken tañi kutrankayafiel ka ñi langümafiel kütu. 7Feymew tati longko ülmen rumeñma lladküy, fey werküfi tañi pu soltaw tañi langümafiel ta tiyechi pu langümchefe ka tañi lüpümüñmangeael engün tañi waria.\n8“Feymew müten feypifi tañi pu werken: ‘Kom pepikaley tati mafünngealu, welu ta tiyechi pu mangel kisu engün pilay tañi küpayael engün. 9Amumün ta rüpü mew chew ñi doy miyawkemum ta che, fey mangelafimün ti mafün mew kom tamün peelchi pu che.’ 10Feymew tati longko ülmen tañi pu werken tripayey engün ta rüpü mew, ka mangelfi itrokom che tañi peel engün tati pu kümeke piwkengelu ka tati pu wesake piwkengelu. Fey tati ruka apoy ti mangelelchi pu che mew.\n11“Feymew tati longko ülmen konpulu tañi peafiel tati pu mangel, inaduamfi ta kiñe wentru ñi tukunienon ta mafün mew tukukeelchi takuwün. 12Fey feypifi: ‘Weni, ¿chumngechi am konpaymi tüfa mew, fey tami tukunienon mafün mew tukukeelchi takuwün?’ Welu tati wentru dungulay.\n13“Feymew tati longko ülmen feypifi tati pu poyechemekelu ta mesa mew: ‘Trarifimün. Trariñmangepe tañi namun ka tañi kuwü ka ütrüfentukünufimün ta wekun dumiñkülelu mew, chew tañi ngümayam ka kütrüram tañi foro’ 14pütrülelu am tati mangelel, welu pichiley tati dullinieel.”\nTati impuestu dungu\n(Marku 12.13-17; Luka 20.20-26)\n15Fey dew rupalu kom tüfachi dungu, tati pu farisew amuy engün tañi kintukadungumeafiel ta Jesus femngechi tañi welulkawelafiel chem dungu rume feypile. 16Feymew werküngey kiñeke tati kiñewkülelu kisu engün mew, ka Erode tañi küdawelkeetewchi pu che engün, tañi feypimeafiel:\n—Kimeltufe, iñchiñ kimnieiñ eymi tami ayüken rüf dungu ka tami kimeltuken rüf mew Ngünechen tañi dungu. Ka kimnieiñ tami eluwkenon tami ngünenkayaetew tati pu che, inaduamüñmakenofilu am ta eymi tañi chumngechi mongen ñi nien tati pu che. 17Feypimuiñ may: ¿Chumngentufimi kay? ¿Kümey am tañi kullingeael impuestu ta Sesar, kam kümelay?\n18Jesus kimüñmaeyew tañi wesa rakiduamkülen engün, fey feypieyew:\n—Koyla ngünenngelu, ¿chumngelu anta kintukaduammupen?\n19Pengelelmuchi ta kiñe moneda tañi kullingekemum ta impuestu.\nKisu engün ta pengelelfi kiñe denario,+ 20fey Jesus ramtuy:\n—¿Iney ñi ange am adentuley ka iney ñi üy wirintukuley ta tüfa mew?\n—Tati emperador tañi üy ka tañi ange tatey ―pirkey engün.\nFeymew feypi ta Jesus:\n—Elufimün tati emperador kisu tañi koneltuleel, ka elufimün ñi koneltuleel ta Ngünechen.\n22Fey ti pu che allkülu tüfachi dungu, afmatulewey engün. Fey elkünutufi ta Jesus, fey amutuy engün.\nTati ramtun wiñomongetun mew\n(Marku 12.18-27; Luka 20.27-40)\n23Feychi mew müten, kiñeke pu sadusew amuy engün ñi pemeafiel ta Jesus. Tati pu sadusew feypikey ñi ngenon tañi wiñomongetuael tati pu layelu, feymew ta nütramkalngepuy ta tüfachi dungu:\n24—Kimeltufe, Moyse feypi kiñe wentru lale fey ñi nienon fotüm, tañi peñi feley tañi kureyeafiel tañi elelchi lantu domo, femngechi ñi nieael fotüm tañi lachi peñi.+ 25Fey mülekefuy may iñchiñ mew regle peñiwen. Tati wünen peñi kurengey, fey lay. Fotümngenolu am, elelfi tañi lantu domo tañi peñi inapalu kisu mew. 26Ka femngechi femi tati inan wentru, fey ka femngechi tati kangelu inan wentru, ka femngechi kom kureyefi engün ti domo. Tati rüftu inan kütu femi. 27Feymew ka femngechi larpuy tati domo. 28Fey mülefule wiñomongetun, ¿chuchi müngell am tati regle pu wentru kureyetuafi tati domo, dew kom kureyekefulu engün am?\n29Feymew llowdunguy ta Jesus, feypilen mew:\n—Welulkakeymün, tamün kimnon mew tati wirin dungu ka Ngünechen tañi pepiluwün. 30Feychi wiñomongetule ti pu la, ngewelayay ta kureyewün ka elungewelayay rume ta domo ñi fütangeael. Ngünechen tañi+ wenu mapu müleyechi pu werken püllü reke ta feletuay engün. 31Ka tati pu la tañi wiñomongetuken, ¿adümlaymün anta eymün Ngünechen tañi feypin: 32‘Iñche ta Abraam, Isaak ka Jakob tañi Ngünechen’?+ ¡Fey Ngünechen tati pu lalelu tañi Ngünechen no, welu may tati pu mongelelu tañi Ngünechen!\n33Allkülu engün tüfachi dungu, tati pu che rume afmatulewey femngechi ñi kimeltun mew ta Jesus.\nTati doy fütra werkün dungu\n(Marku 12.28-34; Luka 10.25-28)\n34Tati pu farisew, kimlu engün Jesus tañi ñüküfkünufiel tati pu sadusew, trawüluwi. 35Fey kiñe tati kimeltukelu ta Moyse tañi ley dungu, re ngünen mew, ramtufi ta Jesus:\n36—Kimeltufe, kom tati ley dungu mew, ¿chuchi werkün dungu am doy kümey?\n37Fey feypieyew ta Jesus:\n“Piwkeyefinge tami Ñidol Ngünechen\nkom tami piwke mew,\nkom tami mongen mew,\nka kom tami kimün mew.”+\n38Fey tüfa tati wünen werkün dungu ka doy falilu kom werkün dungu mew. 39Fey tati inalechi werkün dungu ka tüfa famngechi feypiley:\n“Piwkeyefinge tami chafche chumngechi piwkeyeniewimi ta eymi.”+\n40Fey tüfachi epu werkün dungu mew ta newentuwküley ta kom tati ley dungu tañi kimeltukeel tati pu pelon wentru.\n¿Iney anta werküeyew tati Cristo?\n(Marku 12.35-37; Luka 20.41-44)\n41Petu tañi trawüluwkülen tati pu farisew, 42Jesus ta ramtufi ti pu farisew:\n—¿Chem rakiduamküleymün am tati Cristo mew? ¿Iney am ñi tuwünchengey?\n—David tañi tuwünche.\n43Feymew Jesus feypifi:\n—¿Fey David, dungulu ti Küme Püllü ñi pepiluwün mew, chumngelu am Ñidol pifi kisu ñi yomelchengele? David am ta feypilu:\n44‘Ta Ñidol Ngünechen feypifi iñche tañi Ñidol:\nAnüpange iñche tañi man ad püle,+\nwewfili wüla tami pu kayñe.’+\n45Fey ¿tati Cristo David ñi tuwünngele, chumngelu am David ta Ñidol pifi tati Cristo?\n46Iney rume ta llowdungulaeyew kiñe dungu no rume, fey feychi antü mew ta fentekünuy ñi ramtumekeael engün, ka femngechi iney no rume doy ramtuwelay chem dungu no rume.


Ti Biblia, ¿chem feypikey tati Navidad mu? | Fillke ramtun Biblia mu\nPAPELTUAFUYMI afrikáans albanés alemán amárico armenio asamés azerí azerí (alfabeto cirílico) bambara becol birmano bislama búlgaro catalán cebuano checo chichewa chino mandarín (simplificado) chino mandarín (tradicional) chitonga chitumbuka cibemba cingalés coreano criollo haitiano criollo portugués croata danés efik enzema eslovaco esloveno español estonio ewé feroés finlandés fiyiano francés ga georgiano griego hausa hebreo hiligaynon holandés húngaro ibo ilocano indonesio inglés islandés italiano japonés kachin kikamba kikongo kikuyu kiniaruanda kirguís kiribatiano kirundi lenguaje de señas americano letón lingala lituano luganda macedonio malayo malayálam malgache maltés mapudungun nepalés noruego oromo osético pangasinán papiamento de aruba papiamento de curazao persa polaco portugués quechua boliviano rumano ruso samoano sena serbio serbio (alfabeto latino) sesoto de Lesoto setsuana shona suajili sueco tagalo tai tamil telugu tongano tsonga turco turcomano twi tártaro ucraniano umbundú vietnamita xhosa yoruba zulú árabe\nTi Biblia, ¿chem feypikey tati Navidad mu?\nTati Biblia feypikelay chem antü ñi choyüngen Jesus, ka feypikelay taiñ kawiñmanieal tüfa. Kiñe lifru feypi: “ Tati kawiñmaniekeelchi antü Navidad pingelu, Chaw Ngünechen werkükelaeiñmu ñi kawiñmangeal, ka tati Nuevo Testamento tuwlay ” (Cyclopedia of Biblical, Theological, and Ecclesiastical Literature, John McClintock ka James Strong).\nNgüneduamngelu ti Navidad kimfalkünuy ti koylake religion mu ñi tuwün-ngen. Biblia pengelkey Chaw Ngünechen lladkükey femngechi ñi poyengeal kidu, doyelchi may tüfa mu yamlayafuiñ ta Chaw Dios (Éxodo 32:5-7).\nTi Navidad ñi nütramkangekeel\nTi kawiñ Jesus ñi choyüngen: Kiñe lifru feypi, tati pu kristiano wünen siglo mew kawiñmakelafuyngün Jesus ñi puwültripantun “ rakiduamkefuyngün tüfachi kawiñ [...] kuyfike koylake wimtun ñi tuwün-ngen ” (Las cosas nuestras de cada día).\n25 diciembre: Rüf kimnieiñ Jesus ñi choyüngenon 25 antü diciembre küyen mu. Feymu tati longkolechi religioso dullingün kiñe antü ñi kawiñmangeal, femngechi trürümngeal ti kawiñ epe akuchi pukem mu.\nYewün, kawiñ ka ilelkawün: Kiñe lifru, La Enciclopedia Americana feypi: “ Ti Saturnal, fey tüfa kiñe kawiñ femngekefulu roma mew, kawiñmakefuyngün rangi diciembre küyen mu, femngechi eluwi ñi femngeal fillke wimtun ñi kawiñmangeal ti Navidad. Ti Saturnal mu entungey ti ilelkawün, wülngeal yewün ka üyümal fela ”. Feymu, ti Diccionario de historia de la Iglesia feypikey: “Tati fütrake ayekan ka wülngeal yewün ti Saturnal kawiñ mu tuwün-ngey (17-24 diciembre küyen)”. Kafey ti Enciclopedia Britanica feypi: “Petu kawiñmangelu ti Saturnal tati pu che küdawkelafuyngün ”.\nFillke pelon ñi adngeal ti ruka Navidad mu: Kiñe lifru La Enciclopedia de la Religión pingelu, nütramkakey tati reñmawen Europa mapu mu adelkakefingün tañi ruka “ fillke pelon ka tapül anümka ” ñi kawiñmangeal akuchi pukem ka ñi ingkañpewal tati wedake püllü mu. Ka ti Diccionario de historia de la Iglesia feypi: “Tati karü pichike anümka ka fillke pelon tuwingün ñi kawiñmangeal ti wünen antü enero mu nüwkülelu ti Antü mu (1 enero, nuevo año)”.\nAcebo ka muerdago mu ñi adelkakefiel ti ruka: Tüfachi epu anümka mu, tati pu che adelkakefingün tañi ruka ñi kawiñmangeal ti Navidad. “ Tati pu sacerdote celta trokikeyngün ñi wülkeel küme felen ti muerdago. Ka ti acebo ñi tapül püramyengefuy ta wiñotual ti Antü mu ” (La Enciclopedia Americana).\nNavidad ñi anümka: Ti Enciclopedia Britanica feypi: “ Tati pu kristiano ngenochi che Europa tuwlu poyekefulu ti anümka, fey kristiano ngetulu engün amuley ñi poyefiel ti anümka ”. Kiñe wimtun entukelu tüfachi dungu, fey “ ñi elkünual kiñe anümka wülngiñ mu kam ponwi ruka mu petu kawiñmangelu ti pukem ”.\nFillke kawiñ Fillke ramtun Biblia mu\nFentren pu che kawiñmakeyngün ti Navidad kimlu rume ñi kristiano tuwün-ngenon. Kimnge chumngelu pu Dungukelu Iney Ngen Jewba femkelay.


Chumngechi küme nütramkayafuymi tañi pu chaw iñchiñ\nPAPELTUAFUYMI abjasio abui abé acholi afrikáans albanés alemán altaico aluro armenio asamés atié aymara azerí azerí (alfabeto cirílico) bambara bashkir bassa de camerún batak (simalungun) batako karo batako toba baulé becol bengalí bete biak birmano bislama boulou búlgaro cabilé caboverdiano camboyano catalán cebuano chabacano checo chichewa chin haka chino mandarín (simplificado) chino mandarín (tradicional) chitonga chitonga de Zimbabue chitumbuka chiyao chokue chol chopi chuukés chuvash cibemba cinamwanga cingalés citonga congo coreano criollo de las seychelles criollo haitiano criollo inglés de Belice criollo mauriciano criollo portugués croata damara dangme danés dayaco engayú dehu digor diula edo efik endebele endebele de Zimbabue endonga endáu enzema eslovaco esloveno español estonio ewé feroés finlandés fiyiano fon francés ga gallego galés garífuna georgiano gokana griego guaraní guerzé gueré gujarati gun hausa hebreo herero hiligaynon hindi hiri motu hmong (blanco) holandés húngaro iban ibanag ibinda ibo ilocano indonesio inglés irlandés isoko italiano japonés javanés kabardin-cherkess kabiye kachin kannada kaonde kayin sgaw kazajo kazajo (alfabeto árabe) kekchí khana kikamba kikongo kikuyu kiluba kimbundu kiniaruanda kipende kirguís kiribatiano kirundi kisi kisonge konkani (alfabeto latino) kosreano krío kwangalí kwanyama lamba lao lengua de señas argentina lengua de señas boliviana lengua de señas chilena lengua de señas colombiana lengua de señas ecuatoriana lengua de señas mexicana lengua de señas venezolana lengua de signos española lenguaje de señas alemán lenguaje de señas americano lenguaje de señas australiano lenguaje de señas británico lenguaje de señas coreano lenguaje de señas cubano lenguaje de señas de quebec lenguaje de señas finlandés lenguaje de señas húngaro lenguaje de señas italiano lenguaje de señas japonés lenguaje de señas paraguayo lenguaje de señas peruano lenguaje de señas polaco lenguaje de señas ruso lenguaje de señas sudafricano lenguaje de señas vietnamita lenguaje de señas zimbabuense lenie letón lhukonzo lingala lituano lomue luganda lunda luo luvale macedonio macua malayo malayálam malgache maltés mam mambue-lungu mapudungun maratí marshalés maya mazateco de Huautla mixe del norte mizo mongol more navajo nepalés ngäbere (o guaymí) nias noruego nyaneka nyungwe náhuatl de guerrero náhuatl de la huasteca náhuatl del centro okpe oromo osético otetela otomí palauano pangasinán panjabí panjabí (escritura nasta’liq) papiamento de aruba papiamento de curazao persa pidgin camerunés pidgin de las islas salomón pidgin nigeriano polaco ponapés portugués de Brasil portugués de Portugal purépecha quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quichua de Pastaza quiché romaní de Macedonia (alfabeto cirílico) romaní de macedonia romaní del sur de Grecia rotumano rumano runyankore ruso rutoro samoano sango sanguir sena sena senga (zambia) serbio (alfabeto cirílico) serbio (alfabeto latino) sesoto de Lesoto sesoto de Sudáfrica setsuana shona sidama silozi sranangtongo suajili suajili del congo suati sueco sundanés tagalo tahitiano tai tamil tandroy tankarana tayik telugu tetun dili tivo tlapaneco tojolabal tongano toraja totonaco tseltal tshiluba tsonga tsotsil turco turcomano tuvaluano twi tártaro ucraniano udmurto uhobo uigur (alfabeto cirílico) umbundú urdu uruund uzbeko uzbeko (alfabeto latino) valenciano vascuence vendal vezo vietnamita wallisiano waray-waray wayuunaiki wolaita xhosa xitshwa yacouba yoruba zandé zapoteco de lachiguiri zapoteco del istmo zulú árabe ñanya ñemba\n¿Chumngechi küme nütramkayafun tañi pu chaw iñchiñ?\nKüme yewkülelmi tami pu chaw engün, doy ayüwküleaymi tami mongen mew.\nRakiduamnge tüfachi rupan dungu: miercoles dew nagantüy, Jonathan, 17 tripantu nielu dewelkay kom tañi elungeel ñi femal, ka femngen akuy ti ora ñi ürkütuñmual. ¡Fente küdawlu am! Üyümfi ti tele ka tranakünuwi tañi doy ayükeelchi sillon mu.\nFey tati wülngiñ mew mulfarkülen konpay ñi chaw.\n“¡Jonathan! ¿Chumngelu ngünamkamekeymi tami teletumeken? ¡Kellualu eymi tami pichi peñi ñi femal tañi tarea! ¡Turpu femkelaymi tami feypingeel!”.\nJonathan domdomi ñi illkun: “Fentekünulaymi tami feypimeken”.\nTañi chaw fülkonpay ka ramtufi: “¿Chem pimi am?”.\nJonathan afkuafkungey ñi feypin: “Chem pilan rume”, pi.\nFey tañi chaw illkupürami. “¡Femngechi dungukeeli!”, pifi.\nJonathan reke rupafulmi tüfachi dungu, ¿chumafuymi?\nAmulniefilmi kiñe auto, welu katrütulele ti karretera, fey kintuafuymi kangelu rüpü. Ka femngechi kintuafuymi tami küme nütramkayafiel tami pu chaw.\nKiñe üllcha Lea pingelu feypi: “Küdawngey ñi nütramkayafiel tañi chaw. Kiñeke mu, petu ñi nütramkamekefiel, kidu feypikeenew: ‘¿Chem feypipeen ama?’”.\nLEA KÜLA DUNGU FEMAFUY\nWirarelafuy ñi dungufiel tañi chaw.\nLea wirarkülen feypiafuy: “¡Allkütuen, falin-ngey tüfa!”.\nTüfachi dungu mu, Lea eluwafuy ñi nütramkawenoafiel tañi chaw.\nÜngümafuy ñi nütramkayafiel ka antü.\nFey wüla nütramkayafuy tañi chaw, kam wirintukulelafuy kiñe karta ñi feypiafiel tañi weda dungu ñi rupan.\n¿Chem feypiafuymi Lea ñi femafel?\nRAKIDUAMNGE TÜFA: Lea tañi chaw fill rakiduamküley ka ngüneduamlay chem ñi rupameken. Feymu Lea femfule tati wünen dungu ka wirarelfile ñi dungufiel tañi chaw, fey kimlayafuy chem weda dungu ñi nieel tañi ñawe. Lea femngechi femfule, tañi chaw allkütulayafeyew. Ka kidu pengelafuy ñi yamnienofiel tañi chaw (Efesio 6:2). Tüfachi dungu femfule, kellulayaeyew ka tañi chaw no rume.\nKatrütulele rume ti rüpü kañpüle rupayafuymi, ka femngechi kintuafuymi tami küme nütramkayafiel tami pu chaw.\nTati epungechi dungu küdawngelayafuy ñi femngeal, welu kimchengele femlayafuy. ¿Chumngelu? Lea ayüfule ñi küme elkünutual ñi weda dungu, müley ñi nütramkayafiel tañi chaw. Ka tañi chaw müley ñi kimal chem ñi rupameken, femngechi ñi kelluafiel tañi ñawe. Feymu ñüküfkülele Lea chem kellulayaeyew rume.\nWelu femfule tati külangechi dungu, Lea elulayafuy chem no rume ñi katrütuetew ñi nütramkayafiel tañi chaw. Feymu üngümküleay ñi nütramkayafiel ka antü mu. Ka wirilelfile kiñe karta tañi chaw doy küme duamay.\nTati karta mew Lea küme feypilelafuy tañi chaw chem ñi rakiduamken. Fey tañi chaw doy küme kimay chem ñi rupameken tañi ñawe. Femle ti külangechi dungu, tüfa kelluaeyew ta Lea ka tañi chaw. Fey nütramkawle engu, kam wirintukulelfile kiñe karta, femngechi küme inanieafi tüfachi ngülam mülelu Biblia mew: “Inafiyiñ itrokom kümeke dungu taiñ kümelkawküleael kakelu che iñchiñ” (Romanu 14:19).\n¿Ka chem dungu femafuy Lea?\nRakiduamülmi kangelu dungu ñi femal Lea. Ka feypinge chum tripayafuy femle tüfa.\nFALINKE NGÜLAM BIBLIA MEW\n“Yamniefinge tami chaw ka tami ñuke” (Efesio 6:2).\n“Tamün nütramyekeelchi dungu ñi ayüfal nütramngeael” (Kolosense 4:6).\n“Müley tamün wüne allkütuael, welu müley tamün pürümkawnoael tamün dunguael ka lladküfemnoael” (Santiaw 1:19).\nKIMFALNGEPE TAMI NÜTRAMKAN\nLongkontukunge: kiñeke mu tami pu chaw ñi rakiduamün trürlayafuy eymi tami küpa feypifiel.\nTami pu chaw ramtuelmu chumngelu tami weda duamkülen. Ka eymi feypilmi: “Küpa nütramkalan tüfachi dungu mew”.\nWelu tami pu chaw rakiduamafuyngu chi tami feypiel: “Manelnielafiñ tañi pu chaw. Tañi pu weni müten nütramkayeafiñ ñi rakiduamkülen”.\nRakiduamnge tami rupameken kiñe weda dungu mu, ka tami chaw kam ñuke küpa kelluelmu, welu eymi feypilmi: “Duamkülekilnge, iñche kintuan chumngechi ñi küme elkünutuafiel tañi dungu”.\n¿Chem rakiduamafuyngu tami pu chaw?\n¿Chem doy kümeafuy tami feypial?\nNieli kiñe weda dungu, welu küpa nütramkanofili tañi pu chaw, ¿chem dungu feman?\nTañi pu chaw dikümtukuelimu ñi nütramkayafiel feychi dungu ñi küpa feypinoel, ¿chem dungu feman?


Tüfa ñi feypiel Vanessa, Australia mapu mu mülelu: “Tañi wentru lamngen larumey, fey rume lladkün. Müfüke küyen rupalu rume, müna weda duamkülekefun, tañi lan chüngartukupiwkenew reke. Kiñeke mu illkuken, fey ‘¿chumngelu am (chemu) lay tañi lamngen?’ pikefun. Ka kulpantukuwkefun, fey ‘müna weda ñi doy rupanon tañi lamngen iñchiw’ pikefun”.\nEYMI kay, ¿weñangküleymi chi ñi lan mu kiñe tami piwkeyenieelchi che? Femngechi rupalmi, kiñeke mu rume lladküpelaymi kam kidulelu trokiwpelaymi. Ka illkupelaymi, kulpantukuwpelaymi ka llükapelaymi. Fey fente tami weda duamkülen, “ngünam mongelen” pipelaymi kütu.\nWelu alüñmale rume tami weñangkütufiel tami la, ¡weda duamkülekilnge! Fente piwkeyeniefimi, feymu fente weñangkütufimi. Welu, ¿chem kelluafeymu tami doy küme duamküleal?\n¿CHUMAFUYMI TAMI DOY KÜME DUAMKÜLEAL?\nAfnoalu tami weñangkün trokiwafuymi, welu allkütufilmi tüfachi ngülam, doy küme duamküleaymi llemay.\nENTUNGE TAMI WEÑANGKÜN\nKakerumey pu che ñi chum duamkülen. Kafey kiñeke che rume weñangkülekey pichiñma mu kakelu che alüñma mu. Welu, ¿chem kelluafeyew kom pu che ñi doy küme duamküleal? Ngümayal kelluafeyew llemay. Tüfa ñi feypiel Vanessa: “Ngümangümakefun. Femngechi doy küme duamkülefun”. Ka ngüneduamnge Sofia ñi rupan. Kidu tañi lamngen larumey, feymu feypi: “Müna kutrankawün anay. Layeluwün trürümfalngeafuy kiñe che allfülelu. Entuñmangele tañi trarkülechi allfeñ, doy küme duamtuafuy ti che, kutrantufule rume. Welu femngechi müten tremoleay tañi allfeñ. Ka femngechi rupakeiñ lale kiñe che taiñ piwkeyeniefiel”.\nENTUNGE TAMI CHUM DUAMKÜLEN\nKiñeke mu duamafuymi tami kiduleal. Welu tami doy küme duamküleal ka duamnieymi tami kellungeal. Rakiduamnge ñi feypiel kiñe weche wentru Jared pingelu. Lalu tañi chaw, ¿chumi am? Kidu feypi: “Nütramkalelfiñ ta kakelu che tañi chum duamkülen, duamfalngenolu trokifili rume. Welu entulu tañi nütram doy küme duamün”. Dew ngüneduampeiñ Janice ñi rupan, kidu ka feypi: “Nütramkalelfiel ta kakelu che tañi chum duamkülen pañushpiwkelenew. Iñche kimüñmangelu tañi chumlen, fey kidulelu trokiw-welan”.\nELUWNGE TAMI KELLUNGEAL\nKiñe doctor feypi: “Pu che layeluwlu ka eluwlu tañi kellungeal, ñochikechi yafüluwkey ka weñangkülewelay”. Feymu, eluwnge tami kelluaetew tami pu che ka tami pu weni. Tüfa engün küpa kellueymu, feymu kelluen piafimi. Femngechi müten kimay engün chem tami duamnieel (Proverbios 17:17).\nFÜLKONAYMI TAMI WENU CHAW MU\nTüfa feypi kiñe domo Tina pingelu: “Tañi wentru kontueyew cancer, fey larumey. Niewetunolu kay tañi wentru, pepi nütramkalafiñ tañi chum duamkülen. Feymu eluwün tañi kom nütramkalelafiel ta Chaw Dios. Puliwentu ‘kelluen fachantü’ pikefiñ fill antü. Kidu müna kelluenew, femngechi rakiduamlafun rume”. Kiñe domo, Tarsha pingelu, 22 tripantu niefuy lalu tañi ñuke. Kidu feypi: “Papeltufiel mu Biblia küme rakiduameltuenew ka doy küme duamelenew fill antü”.\n¡MANELUWNGE ÑI WIÑOMONGETUAL TAMI LA!\nTina ka feypi: “Lalu tañi wentru newe kellulaenew maneluwal tañi wiñomongetual kidu, iñche ka tañi küla wentru püñeñ müna duamniefilu kay. Welu fewla, dew rupalu 4 tripantu, ¡kom piwke mu maneluwken ñi wiñomongetual tañi wentru! Müna kelluenew tüfa. Peyeniekefiñ reke feychi antü, ¡petuafiñ may tañi wentru! Tüfa tüngduamelkeenew ka ayüwülmapiwkekeenew”.\nPürüm müten küme duamkülelayafuymi chi. Welu ngüneduamnge ñi feypin Vanessa: “Fente weñangküleafuymi, welu ñochikechi doy küme duamküleaymi tati”.\nAmulele rume tami weñangkütufiel tami la, Chaw Dios kelluaeymu tami “ngünam mongelen” pinoal. Kidu kutranpiwkeyenieeymu, fey eluaeymu kümeke weni tami nieal ka ayüwkülen mongeleal. Ka, pichiñma mu, taiñ Wenu Chaw wiñomongeltuafi tami pu layelu. Feychi mu pankoafimi, “fütra kuyfi” piafimi. Chaw Dios müna ayüniey ñi akual feychi antü. Feychi mu, ¡weñangküwelayaymi tati!\nBiblia ñi ngülam kelluafeymu llemay\nWeñangkülelmi, Chaw Dios duamtunieaeymu.\nKiñe wentru feypifi ta Chaw Dios: “Tami trülke metawe mu ngülümüñmaen tañi külleñu. ¿Wirikonkülepelay eymi tami lifru mu?” (Salmo 56:8).\nLlellipun mu entunge kom tami chum duamkülen.\n“Nütramkalelfiñ [ta Chaw Dios] kom tañi weñangkületew [...]. Awem Jewba, * llellipun mu kelluen pieyu” (Salmo 142:2, 5).\n“Maneluwkülen ta Ngünechen mew tati pu layelu tañi wiñomongetuael engün” (Hecho 24:15).\nChaw Ngünechen feypikünuy tañi wiñomongeltuafiel fentren che lalu. * Kidu müna ayüniey tañi femal tüfa (Job 14:14, 15).\n^ parr. 24 Biblia feypi Chaw Ngünechen niey kiñe üy, Jewba pingey.\n^ parr. 27 Tami doy kimal tüfachi maneluwün mu, ngüneduamnge 7 chillkatun ti lifru Tati Biblia ñi rüf kimeltukeel ñi entuel pu Dungukelu Iney Ngen Jewba, ka müley www.jw.org mu.\nKiñe tañi pu che lale, ¿ngünam mongelepen may?


Mülele ñiwaluwün ti kurewen mu\nTi Werken | Num. 2 2019\nPAPELTUAFUYMI acholi afrikáans albanés alemán amárico armenio aucano aymara azerí azerí (alfabeto cirílico) bajo alemán bashkir bassa de camerún batako karo batako toba baulé becol bengalí biak birmano bislama boulou búlgaro camboyano catalán cebuano checo chichewa chin haka chino cantonés (tradicional) chino mandarín (simplificado) chino mandarín (tradicional) chitonga chitonga de Zimbabue chitumbuka chiyao chokue chol chuukés chuvash cibemba cingalés citonga congo coreano criollo de las seychelles criollo haitiano criollo inglés de Belice criollo mauriciano croata dangme danés dehu digor duala efik embunda endebele endebele de Zimbabue endonga enzema eslovaco esloveno español estonio ewé finlandés fiyiano fon francés ga galés garífuna georgiano gitonga griego groenlandés guaraní gujarati gun hausa hebreo herero hiligaynon hindi hiri motu hmong (blanco) holandés húngaro iban ibanag ibo ilocano indonesio inglés islandés isoko italiano japonés javanés kabiye kannada kaonde kayin sgaw kazajo kekchí kikamba kikongo kikuyu kiluba kimbundu kiniaruanda kirguís kiribatiano kirundi kisonge kurdo kurdo kurmanyí del Cáucaso kwangalí kwanyama lengua de señas chilena lengua de señas colombiana lengua de señas ecuatoriana lengua de señas mexicana lengua de señas venezolana lengua de signos española lenguaje de señas alemán lenguaje de señas americano lenguaje de señas brasileño lenguaje de señas coreano lenguaje de señas cubano lenguaje de señas de quebec lenguaje de señas húngaro lenguaje de señas indio lenguaje de señas italiano lenguaje de señas japonés lenguaje de señas polaco lenguaje de señas ruso letón lhukonzo lingala lituano luganda lunda luo luvale macedonio malayo malayálam malgache maltés mam mambue-lungu mapudungun maratí marshalés maya mazateco de Huautla mizo mongol more navajo nepalés nias niueano noruego nyaneka náhuatl de guerrero náhuatl de la huasteca náhuatl del centro náhuatl del norte de puebla oromo osético otetela pangasinán panjabí papiamento de aruba papiamento de curazao persa pidgin de las islas salomón polaco ponapés portugués de Brasil portugués de Portugal purépecha quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura rarotongués ronga rumano runyankore ruso rutoro samoano sango saramacano sena serbio (alfabeto cirílico) serbio (alfabeto latino) sesoto de Lesoto sesoto de Sudáfrica setsuana shona sidama silozi sranangtongo suajili suajili del congo suati sueco tagalo tahitiano tai tamil telugu tetun dili tigriña tivo tlapaneco tojolabal tok pisin tongano totonaco tseltal tshiluba tsonga tsotsil turco tuvaluano twi tártaro ucraniano uhobo umbundú urdu uruund uzbeko uzbeko (alfabeto latino) vendal vietnamita wallisiano waray-waray wayuunaiki wolaita xhosa xitshwa yapés yoruba zandé zapoteco de lachiguiri zapoteco del istmo zulú árabe ñanya ñemba\nTüfa feypi Maria, España mapu mu mülelu: “Tañi wentru ñiwañpeenew kiñe domo doy wechengelu iñche mu. Fey kimlu iñche layalu trokiwfun. Falintuñmalaenew tunte tañi kellufiel ta kidu, fey illamkangelu trokiwfun”.\nKiñe wentru Bill pingelu, España mapu mu tuwlu, feypi: “Tañi domo wüdaenew, fey amurumetuy ruka mu. Layalu iñche trokiwfun. Feychi mu kom fentepuwlu trokifiñ. Kiñeke mu yafüluwkefun, welu pürüm müten wiño weda duamkülefun”.\nMÜLELE ñiwaluwün ti kurewen mu, müleay ta weñangkün. Kiñeke che eluwkey perdonayafiel tañi ñiwaletew wiñorakiduamtule. Welu kakelu che wüdakey müten. * Welu chem dullile rume tati ñiwalngelu, müna weda duamküleay. Fey, ¿chumafuy tañi fente weñangkülenoal?\nBIBLIA ÑI NGÜLAM MÜNA KELLUCHEKEY\nAlün che ñiwalngelu, müna yafülduameleyew kimal Biblia mu Chaw Dios tañi kimüñmaetew ñi weda rupan ka tañi kutranpiwkeyeetew (Malaquías 2:13-16).\n“Rume fentrelu iñche mew tañi fill rakiduamkülen, eymi [Chaw Dios] newentuen ka yafüduamelen” (Salmo 94:19).\nFeychi wentru Bill pingelu, feypi: “Papeltulu iñche tüfachi texto ‘Wenu Chaw piwkeyen mu yafülduamelenew, kiñe küme chaw reke’ pifun”.\n“Eymi nor piwkeyeafimi tati che nor piwkengelu” (Salmo 18:25).\nTüfa ñi rupan Carmen. Kidu tañi wentru ñiwaleyew fentreñma mu, feymu feypi: “Tañi wentru nor piwkeyelaenew. Welu maneluwken may Chaw Dios tañi nor piwkeyekeetew. Kidu manelfali llemay”.\n“Chem mew no rume ta welulekilpe tamün rakiduam itrofill mew kom eymün tamün nieelchi dungu, nütramelkeafimün ta Ngünechen. Ngillatufimün, kelluen piafimün [...], fey Ngünechen tamün eluetewchi küme tüngün yafülnieñmayaeymünmew tamün piwke” (Filipense 4:6, 7).\nKiñe domo, Sasha pingelu, feypi: “Fill antü papeltukefun tachi trokiñ Biblia. Fey doy llellipufilu kay ta Chaw Dios, doy tüngduamelenew kidu”.\nNgüneduampeiñ ñi rupan kiñeke che. Kom engün “ngünam mongelen” feypingün kiñeke mu, welu maneluwingün Chaw Dios mu ka chillkatuyngün Biblia, tüfa müna yafülduameleyew engün. Tüfa feypi Bill: “Kom fentepuy tañi mongen trokiwkefun. Welu maneluwün Chaw Ngünechen mu, fey tüfa eluenew tañi ‘ngünam mongelen’ piwenoal. Iñche nampiyawfulu rume, Chaw Dios afkadinieenew” (Salmo 23:4).\n^ parr. 4 Ti chillka ¡Despertad! 22 abril küyen 1999 tripantu mu, inaduamngey ti dungu “Cuando el cónyuge es infiel”. Tüfa kelluafuy tati ñiwalngelu ñi dullial chem tañi femal.\n¿Chem kellueyew engün ñi doy küme duamküleal?\nNgüneduamal Biblia ñi nütram.\nTüfa ñi feypin ta Bill: “Biblia mu papeltuken Job ka Salmo pingechi lifru. Feyta mu markakünuken feychi dungu tañi kelluaetew. Fey ngüneduamlu iñche kiñeke che tañi weñangküken ka tañi weda duamken, ‘ka femngentuwken iñche’ piken”.\nFemal kakerume dungu.\nAllkütual ayüfalchi musica müna kelluchekey. Tüfa ñi feypin Carmen: “Pepi umawtunolu iñche, allkütukefun musica. Tüfa müna küme duamelenew”. Kakelu che müna küme duamkey deportetulu, ngürekalu ka füwlu. Kakelu witrankontuwkey tañi pu che ka tañi pu weni engu. ¡Fente küme duamelchekey ta tüfa!\nEntual tañi chum duamkülen.\nDaniel feypi: “Feypikelafun rume tañi chum duamkülen, eluwün tañi fill antü nütramkalelafiel tañi pu kümeke weni. Feypilelfiñ fill rakiduam tañi nieel, fey wirintukulelfiñ karta, ka nütramkalelfiñ engün tañi chum duamkülen. Müna kelluenew tüfa”. Feyti domo Sasha, ka feypi: “Tañi pu che müna kellukeenew. Nütramkalelfilu tañi ñuke, kidu rumel allkütukeenew. Ka tañi chaw yafültukukeenew, ka kellukeenew tañi ñochikechi weñangkülewenoal”.\nRumel ngillatufiel ta Chaw Dios.\nCarmen feypi: “Rumel ngillatukefiñ ta Chaw Dios. Kidu allkütukeenew ka kellukeenew, fey ‘Wenu Chaw ta afkadinieenew’ pin. Kom tañi wedake rupan mu, doy küme weniyerpufiñ ta Chaw Dios”.\nChaw Dios, ¿kimniepey may tami chum duamkülen?\nBiblia feypikeeiñmu Chaw Dios taiñ duamnieetew, kimnieetew ka wedalkangeliyiñ, kidu rume weda duamkey.\nMülele ñiwaluwün ti kurewen mu, ¿ngüman mongelepey may pu che?\nWedake dungu fente weñangkülchekey\nFütra wedake dungu rupaliyiñ\nKiñeke tami pu che lale\nWeda kutran kontuelmu\nTami Wenu Chaw piwkeyenieeymu\nWirin dungu Chumngechi entual fillke papel TI WERKEN Num. 2 2019 | ¿Ngünam mongelepen may?\nAudio Chumngechi entual audio TI WERKEN Num. 2 2019 | ¿Ngünam mongelepen may?\nNum. 2 2019 | ¿Ngünam mongelepen may?\nTI WERKEN Num. 2 2019 | ¿Ngünam mongelepen may?


Ngünechen ñi Küme Dungu Tito 1\nPablo ñi karta ta Titongealu\nTito ka femngechi Timotew reke Pablo tañi rume kellukeetew küdaw mew, fey tüfachi karta Pablo ñi wirilelfiel ta Tito. Tito mülewerkey Kreta wapi mew femngechi tañi ngülamtunieafiel tati feyentulechi pu che. Pablo, wirilelfilu tüfachi karta ta Tito, tukulpalelfi chumngechi mongen ñi nieael tati longkolelu kiñe trokiñ feyentulechi pu che mew ka femngechi tukulpalelfi ñi kuñiwtukuwküleael tati pu koyla ngünen kimeltufe mew.\n1 Iñche Pablo, Ngünechen tañi kona ka Jesucristo ñi apostol. Kisu ta werküenew tañi kimelafiel ti mupiltun dungu tüfeychi pu che mew tañi dulliel Ngünechen, ka femngechi ñi kimafiel engün tañi rüf dungu mew ñi feyngen taiñ wewpikeelchi dungu, 2 tati nielu maneluwün ñi llowael ti rumel mongen. Ngünechen ta koyladungukelay, fey tukulpakünufi tüfachi mongen fütra kuyfi mew petu ñi dewmangenon rume ta mapu. 3 Fey fantepu dew puwi ñi kimngeam ti we kimelün dungu, fey iñche manelenew taiñ Montulchefe Ngünechen iñche ñi wewpiael kisu ñi adkünuelchi dungu.\n4 Wirilelaeyu tüfachi karta, eymi Tito rüf dungu mew iñche ñi fotüm reke tañi nieel mür tayu nieelchi mupiltun dungu mew, fey ayülen Ngünechen taiñ Chaw ka Jesucristo taiñ Montulchefe tami füreneaetew ka tami elunieaetew kisu ñi küme tüngün.\nTito ñi küdaw ta Kreta mew\n5 Feychi elkünueyu nga Kreta wapi mew, tüfa femngechi femün tami kimelael tati petu mülechi dungu ñi küme adkünungeael, ka femngechi kake kiñeke waria mew tami dulliael ti longkolealu Ngünechen ñi trokiñ feyentulelu mew, kom chumngechi nga iñche feypikünueyu. 6 Kiñe longkolealu müley ñi nieael lif mongen femngechi chem mew no rume ñi entuüñfilngenoael. Feley ñi nieael kiñe domo müten ka ñi pu yall müley ñi feyentuleael Ñidol mew fey ñi dalluntukungenoael engün ñi chem müngeltukenon rume. 7 Welu tati longkolealu Ngünechen ñi trokiñ feyentulelu mew, müley ñi nieael lif mongen. Ngelay ñi wedwedka dungumekeael, ka ñi lef lladkünoael. Ngelay ñi ngollifengeael, ka müley ñi miyawnoael ta kewatun dungu mew, ka ñi ayünoael ñi wesa wewafiel ta pülata. 8 Welu may, feley ñi rumel ayüleael ñi küme llowafiel ta che kisu ñi ruka mew, ka ñi küme piwke wentrungeael, küme rakiduamngelu ka lif mongenngelu, ñi müngeltuleael ta Ngünechen mew ka ñi inaduamuwküleael ñi lif mongenngeael. 9 Müley ñi piwkentukunieafiel ti rüfngechi we kimelün dungu tañi kimeltungeel, femngechi tañi yafültukuafiel ta kakelu che ti nor küme kimeltun mew ka femngechi tañi küme duamkechi nütramkayafiel tati welulkawkülechi pu che.\n10 Rume fentreley ta che tati müngeltukenolu, tati fill dungu pikelu, ka tati ngünekachekelu ñi kimeltun mew, fey ti pu judiu müngell feypikefilu ta che ñi sirkunsidangeael. 11 Tati pu longkolelu Ngünechen ñi trokiñ feyentulelu mew müley ñi katrütudunguafiel fey tüfachi pu che tati rume wesalkakefilu ta kom reñmawen che, kimeltuyawülkey tüfeychi dungu tañi femnoafel engün fey tüfa femkey engün femngechi tañi wesa wewafiel ta pülata.\n12 Fey kiñe pelonche ürke tuwlu ta Kreta wapi mew, feypirkey tukulpafilu kisu ñi kiñe mapu tuwünche: “Kreta wapi mew mülechi pu che ta rumel koylatukeyngün, mawida wapo kulliñ trüri engün fente ñi ifengen mew ka chofüngeyngün.” 13 Fey tüfa ta rüf dungu. Fey tüfachi dungu mew feley tami katrütudunguafiel tüfachi pu che kom newen dungu mew, femngechi tañi rüf dungu mew ñi küme feyentuleael engün Ñidol mew. 14 Ka femngechi tañi müngeltunoafiel tati pu judiu ñi trürümelchi kuyfi koyla dungu ka ñi feyentunoafiel rume ti welulkaniefilu tati rüfngechi dungu.\n15 Tüfeychi pu che ta nielu lif rakiduam, kom mülechi chemkün ta lifngey, welu tüfey engün tati feyentulenolu ka lif rakiduamngenolu rume, ngelay chem rume ta lifngelu, fey kisu ñi rakiduam ka ñi kimün ñi nieel ñi longko mew ka femngechi podküley reke. 16 Feypikeyngün ñi kimfiel ta Ngünechen, welu ñi femkeelchi dungu mew kimufaluwkey engün ñi kimnofiel ta Ngünechen. Nüngaytuchekey engün ka müngeltukelayngün. Adümlay engün ñi femael chem küme dungu no rume.


Noe ñi nütram: Kiñe feypin kuyfike dungu mew\nPAPELTUAFUYMI abjasio afrikáans albanés amárico armenio aucano azerí azerí (alfabeto cirílico) bassa de camerún bassa de liberia batak (simalungun) batako karo batako toba baulé becol boulou camboyano caribe cebuano checo chichewa chino mandarín (simplificado) chino mandarín (tradicional) chitonga cingalés coreano criollo de las seychelles criollo haitiano criollo mauriciano croata danés duala efik embunda endebele de Zimbabue enzema eslovaco esloveno español estonio ewé feroés finlandés fiyiano frafra francés futunés oriental ga garífuna georgiano griego groenlandés guaraní hausa hebreo hiligaynon hmong (blanco) holandés húngaro iban ilocano indonesio inglés isoko italiano japonés kiniaruanda kirguís kisi krío kwanyama lao lengua de señas argentina lengua de señas chilena lengua de señas costarricense lengua de señas ecuatoriana lengua de señas mexicana lengua de signos española lenguaje de señas alemán lenguaje de señas austríaco lenguaje de señas checo lenguaje de señas chino lenguaje de señas croata lenguaje de señas cubano lenguaje de señas filipino lenguaje de señas finlandés lenguaje de señas ghanés lenguaje de señas griego lenguaje de señas guatemalteco lenguaje de señas holandés lenguaje de señas húngaro lenguaje de señas indonesio lenguaje de señas italiano lenguaje de señas japonés lenguaje de señas malgache lenguaje de señas mozambiqueño lenguaje de señas neozelandés lenguaje de señas noruego lenguaje de señas panameño lenguaje de señas paraguayo lenguaje de señas peruano lenguaje de señas portugués lenguaje de señas rumano lenguaje de señas ruso lenguaje de señas sueco lenguaje de señas tai letón lhukonzo lituano luganda luo malgache mam mapudungun medumba mizo navajo nengone nepalés nias niueano noruego náhuatl de guerrero oromo osético panjabí persa pidgin de las islas salomón piesnegros polaco portugués de Brasil quechua ancashino quechua ayacuchano quechua boliviano quechua cuzqueño rarotongués romaní del norte de Grecia romaní del sur de Grecia rumano runyankore ruso rutoro sarnami serbio (alfabeto cirílico) serbio (alfabeto latino) setsuana shona shuar sidama sueco tagalo tahitiano tai tigriña tojolabal tongano totonaco tsonga tsotsil turcomano tuvaluano twi tártaro ucraniano uhobo uolof urdu uzbeko uzbeko (alfabeto latino) vendal wallisiano wayuunaiki wolaita xhosa yoruba zandé zapoteco de lachiguiri zulú árabe\nKiñe feypin kuyfike dungu mew\nJewba elulay wedake che apümkayal küme rumel mülewe mew. Feymew, müleay ñi re pu weni. ¿Chumay am tati wedake che? Kimal tati llowdungun, peayiñ chumgechi mongen niekefuy kiñe wentru, Noe pingekefuy. Noe mülekefuy fentren warangka tripantu mew kuyfi mu. Küme wentru em ka rumel trokituy femal, kom ñi newen, chumgechi pin ta Jewba. Welu kakelu pu che mülelu mapu mu feychi re wedake mongen yeniekefuyngün. Feymew, Jewba feypifi ta Noe, ta küpalal kiñe fütra mangiñ ko ta apümafiel itrokom wedake che. Ka werküfi tañi dewmayal kiñe fütra wampo ruka reke tañi lanoam kidu ka ñi reñma akualchi fütra mangiñ ko (Génesis 6:9-18).\nNoe ka ñi pu reñma dewmay fütra wampo ruka. Noe kimelfi kom pu che tañi küpayal fütra mangiñ, welu iney rume allkütuñmalayu, amuley ñi wedalkameken engün. Noe dewmalu chi fütra wampo ruka, tukuy kom fentren kulliñ ka koni kidu ka tañi pu reñma. Fey wüla, Jewba küpali fütra mawün. Meli mari antü ka meli mari pun mawüni, feychi ko kom mangiñmay mapu (Génesis 7:7-12).\nKom wedake che lay, welu Noe ka tañi pu reñma montuyngün. Jewba montulfi engün kom mangiñ ko mew, elkünufi kiñe lif mapu mu ngenochi wedake dungu (Génesis 7:22, 23). Biblia feypi tañi ka akual antü, Jewba tañi apümafiel kom tachi pinolu femal kümeke nor dungu. Welu pu kümeke che apümgelayay, rumel mongeleayngün mapu mew, küme rumel mülewe mew ngetualu (2 Pedro 2:5, 6, 9).\nFachantü müley rume fentren che wedalkamekelu. Kom mapu apoley re fill wedake dungu. Jewba werküwerküyey tañi pu dungukelu iney ngen kidu, tañi kimelafiel tañi dungu kom pu che, welu fentren ayülay allkütual. Pilay ñi norümal ñi mongen engün ka pilayngün Dio ñi feypiatu chuchi tañi kümelkan ka chuchi tañi wedalkan. ¿Chumay am tüfachi pu che? ¿Norümpeayngün may ñi mongen kiñe antü? Fentren engün ta turpu norlay engün. Welu fülpay ta antü tañi kom wedake che, tañi rumel apümgeal (Salmo 92:7).\nMapu ta apümgelayay; feymu dewmangeay kiñe küme rumel mülewe. Kom tati weniyeafilu Dio, afnoachi mongen nieayngün ka müleayngün küme rumel mülewe Mapu mew (Salmo 37:29).\nNoe: Miyawkefuy Ngünechen ñi rüpü mew


Rupale kiñe nüyün, mangiñ ko, fütrake kürüf ka chem kake dungu rume, pu Dungukelu Iney Ngen Jewba pepikawfemkeiñ ñi kellual ti küdaw mu taiñ pu peñi ka lamngen duamnielu. Tüfachi dungu mew pengelkeiñ taiñ rüf piwkeyewün (Juan 13:34, 35; 1 Juan 3:17, 18). ¿Chumngechi kellukeiñ?\nWülkeiñ plata. Kuyfi mu, rupalu kiñe fütra ngüñün Judea mapu mew, Jesu tañi pu inanieetew Antiokia waria mülekefulu werkülelfingün plata tañi pu peñi ka lamngen mülekefulu üyew (Hecho 11:27-30). Ka femngechi kimum inchiñ taiñ pu peñi ka lamngen kake mapu mülelu ñi rupameken wedake dungu, trapümkeiñ plata taiñ trawünche mew, fey yefalelkefiyiñ tañi kellungeal (2 Korintio 8:13-15).\nEluwkeiñ kelluafiel tati pu che. Tati pu longkolelu mülekelu tati lof rupamekelu feychi wedake dungu, pemekeyngün kom pu peñi ka lamngen konlu ñi trawünche mew tañi kümelkaleal. Kiñe kellukonkechi trokiñche pepikamekey ñi yeal iyael, ko ka takuwün, tañi lawenmangeal ka tañi umañngeal. Fentren adümkechi peñi ka lamngen kidu kullikeyngün ñi amual, fey kellukonkey ti küdaw mew ñi küme elngetual tati pu ruka ka tati Trawünwe Ruka. Kiñewkülelu am inchiñ ka kiñentrür küdawün mu, matukawkechi pepikawkeiñ taiñ amual duamniengele chem dungu rume. Kellukefiyiñ “taiñ pu peñi ka lamngen feyentulelu [mupitulelu] ta Cristo mew”, kafey pepi femngele, kellukefiyiñ ta che kake religion nielu kütu (Galata 6:10).\nBiblia mu yafültukukeiñ ta che ka kellukeiñ tati kutrantupiwkelelu. Feychi che mongentripalu kiñe fütra weda dungu mu doy duamniey tañi yafültukungeal. Feymew Jewba, “taiñ yafülkeetew,” elukeeyew newen (2 Korintio 1:3, 4). Fey llemay pengelelkefiyiñ tati pu kutrantupiwkelelu Biblia ñi feypikünuelchi dungu, rüf feypikelu may ta Ngünechen ñi Ngünenien müchay müten apümafi kom tüfachi wedake dungu küpal-lu eyutun ka kutrankawün (Apokalipsi 21:4).\nRupalu kiñe weda dungu, ¿chumngelu am (chemu) tati pu Dungukelu Iney Ngen Jewba matukawkeiñ kellual?\n¿Chem yafüluwün elukefiyiñ tati pu che kiñe fütra weda dungu mu rupalu?


Tati pichi wentru Jesu müley ti ngillatuwe ruka mew (Luka 2:41-52) | Biblia Nütram\nADKINTUFINGE ti pichi wentru (püchü kampu) dungumekey tati pu tremke wentru engün. Kidu engün pu kimeltuchefe ngeyngün Ngünechen ñi ngillatuwe ruka mu mülelu Jerusalen waria mew. Ka feyti pichi wentru Jesu tati. Fentren tremi. Fewla niey mari epu tripantu.\nTati pu kimeltuchefe doy afmatuleyngün Jesu tañi fentren kimün nien Ngünechen mu, ka puke dungu wirintükulelu Biblia mu. Welu, ¿chumngelu (chemu) mülelay Jose ka Maria tüfa mu? ¿Chew müley engu? Peafiyiñ.\nFill tripantu Jose küpalkey tañi pu reñma (pu che) Jerusalen waria mu ñi müleal engün tati doy falin trawün (ilelkawün) mu Paskua pingelu. Nasaret puwal Jerusalen mu rume kamapuley. Iney rume niekelay autu, ka mülekelay tren rume. Ngekelay feychi antü mu. Epe kom che namüntu amukeyngün müten, ka küla antü mew pe no wüla puwkeyngün Jerusalen.\nFewla Jose niey kiñe fütra reñma. Fey mew müley ñi ngüneytunieafiel Jesu ñi inanke peñi ka lamngen. Welu may, tüfachi tripantu Jose ka Maria wiñoley tañi pu yall engün Nasaret mu. Rakiduamkülerkeyngu Jesu ñi küpaletun rangi ti pu che mew. Welu witrarpulu engün afchi antü mu, pewetulafingu. ¡Kintufi engu rangi tañi pu reñma ka tañi pu weni mu, welu ngelay! Feymu ka wiñotuy engu ta Jerusalen ñi kintuafiel fey mu.\nAfchi petufi engu tüfa mu. Allkütumekefi tati pu kimeltuchefe ka ramtukamekefi. Kom pu che afmatuyngün ñi kimün mu. Welu Maria feypieyew: ‘Püñeñ, ¿chumngelu (chemu) femmuyu tüfa? Tami chaw ka iñche rume pellkeyu ka kintuyawüluwpeyiñ rume kutrantupiwken mew.’\nLlowdunguy Jesu, ‘¿chumngelu kintumupen?’. ‘¿Kimlaymu anta ñi müleael iñche tañi Chaw ñi ruka mew?’\nMay, Jesu ayüy ñi müleal chew ñi pepi kimal Ngünechen mu. Iñchiñ ka femngechi müleyiñ taiñ femngeal, ¿felelay? Üye Nasaret mu, fill semana Jesu amukefuy ñi püramyeafiel tati trawün mu. Kidu rumel am allkütukefuy, fey mew rume kimfi Biblia dungu. Inayentuafiyiñ Jesu ñi femün.\nLuka 2:41-52; Matew 13:53-56.


Zuam MapsUrbe | mapsurbe\nPengekenchi waria: Santiago de Chile ñi Mapuche azkintun\nWünelu inaramtufe: Olivia Casagrande\nKellukelu: Claudio Alvarado Lincopi; Roberto Cayuqueo\nMapsUrbe tüfa ta kiñe adkünundungu konünküleal ka kelluael tati pu Mapuche wechekeche mülepalu Santiago de Chile mew tañi entudunguael ñi mongen, taiñ doy küme inaramtuafiel mapuche mongen, ñi rakiduam kiñe fütra waria petu tremkelu, chew ta pu mapuche petu üdengelu, chew ta petu ellkawküley tüfa ka.\nPu mapuche ñamaumlu tañi mapu, amutukeingün fütrake waria mew. Feymew ta fentren mapuche mülekey doy pofrelechi trokiñ waria mew, Temuco ka Santiago mew, chew ta tüfachi pu che anüpaygün ka trokiñwariakeche ngetuyngün ka, fantepu mülepayngün pu wingka engün. Fewla müley ta kiñe wedungu “Mapurbe”, femngechi pingekey pu mapuche wechekeche müley inaltu waria mew. “Mapu” ka “urbe” (waria), tüfa feypi ta David Aniñir.\nMapurbe feypi: Pu wechekeche müleyngün rangitu mew: WARIA ka MAPU, femngechi nütramkakeyngün tañi pu che ñi kütrankawün amutulu ñi kuifi mapu mew. Welu tüfachi dungu mew tüfachi pu che dewmakeyngün kake küdaw waria mew taiñ ñamnoael ñi mapuche duam. Ka weichan witrapurafi pu wechekeche. Santiago waria kaletukey pu mapuche ñi müleam, ñi rakiduam, tukulpadungu, kuifike piam, nütramkan petu mülelu waria mew.\nTüfachi küdaw mew pelngeay kom tüfachi dungu ellkawkulelu, femngechi adkintukunuay Santiago, dewmangekeay we waria pu wechekeche ñi mongen dungu mew. Pu wekeche entuaingün tañi kisu rakiduam tañi dewmayael tüfachi duam.\nKimeltuwe küpa kudawi tüfachi duam itrokom mew, feymew ta müleay epu dungu pelngeael tüfachi küdaw (Santiago mew diciempüre küyen mew 2018 tripantü mew, fey wüla Europa püle wechualu 2019 tripantü); kiñe fütra trawün mew nütramkayael chumngechi amukeay ka chumngechi tripayay tüfachi inaramtukuwün Manchester Universidad mew; müleay kiñe lifru pu wechekeche entualu.


Ngünechen ñi Küme Dungu 2 Pedro 1\nPedro tañi epu puwchi karta\nTüfachi karta Pedro tañi ka wiñome wiriel femngechi tañi ngülamtuafiel tati pu feyentulelu tañi kuñiwtuwael engün kiñeke katripa koyla ngünen kimeltufe mew. Tüfachi karta mew Pedro tukulpalelfi kom ti afmatufal dungu ñi llowel Ngünechen mew tati feyentulelu, fey yafültukufi ti pu feyentulelu ñi doy adümael engün Ngünechen ñi dungu.\n1 Iñche Simon Pedro, Jesucristo ñi kona ka ñi apostol, wirileluwiyiñ ta eymün tüfachi karta, eymün tati elungelu ñi feyentuael iñchiñ reke, iñchiñ taiñ Ngünechen am ka taiñ Montulchefe Jesucristo nor piwkengelu. 2 Llowaymün may fentren piwkeyechen ka küme tüngün tamün kimfiel mew ta Ngünechen ka Jesus taiñ Ñidol.\nChumngechi mongen ñi nieael tati feyentulelu\n3 Ngünechen kisu ñi pepiluwün mew, elueiñmew itrokom taiñ duamtuel tüfachi mongen mew femngechi taiñ püramyeafiel ta Ngünechen. Ka femngechi dullieiñmew taiñ kimafiel ñi fütra pepiluwün ka ñi trürümfalnochi piwkeyechen. 4 Feymew, elueiñmew ñi tukulpakünuelchi dungu, tüfachi dungu ta rume fütra küme dungu ka rume falin dungu, fey ta famngechi eymün tamün mongen ñi feleael chumngechi ayüley ta Ngünechen. Feymew feley tamün elkünutuafiel ti afaelchi wesake wimtun ka ti illutukeelchi wesake dungu mülelu ta mapu mew.\n5 Feymew eymün feley tamün mupiltuael yafüluwün mew ka tamün femael kümeke ayüfal dungu. Kümey tamün femael ayüfal dungu, welu ka feley tamün nieael küme kimün. 6 Fey tati küme kimün nielu, feley tañi kim ngüneniewael. Fey tati kim ngüneniewlu, feley tañi yafüluwküleael. Fey tati yafüluwkülelu, ka feley ñi maneluwküleael Ngünechen mew. 7 Fey maneluwkülelu Ngünechen mew, feley ñi piwkeyewael ta che kiñe küme peñiwen reke, fey ti piwkeyewlu peñiwen reke, feley tañi nieael ta piwkeyechen.\n8 Fey eymün niefilmün tüfachi dungu ka küme yeniefilmün, tamün mongen re femngechi müten felelayay ka ngünam kimlayafimün taiñ Ñidol Jesucristo. 9 Welu tati nienolu tüfachi dungu kiñe trawma reke feley ka newe küme pelonolu reke feley, tati dew ngüyünentulu ñi liftungen tañi yafkan mew. 10 Feymew tatey pu peñi ka lamngen, eymün am Ngünechen dew mütrümetew ka dullietew, ayütuniefimün tüfachi dungu fey ñi foliluwael reke eymün mew, fey ta famngechi felelmün, chumkawnorume elkünulayaymün tamün mupiltulen. 11 Fey femngechi küme llowngeaymün fey küdawtunolu reke puwaymün Ñidol Jesucristo ñi ayfiñ mew.\n12 Feymew iñche amulean tamün feypiwafiel kom tüfachi dungu, tunte dew kimniefimün ka newentuleymün tati feyngechi dungu mew tamün kimeltungeel. 13 Fey iñche petu ñi mongelen, feley tamün dunguwafiel ka tamün nütrameluwafiel tüfachi ngülam. 14 Taiñ Ñidol Jesucristo kimelenew ñi pichilewen dewma ñi mongeleael tüfachi mapu mew. 15 Welu iñche rume yafüluwan tamün feypiwafiel tüfachi dungu eymün femngechi tamün tukulpayafiel tüfachi dungu, iñche dew lalleli rume.\nPedro pefi Cristo ñi fütra pepiluwün\n16 Fey taiñ Ñidol Jesucristo ñi pepiluwün tamün kimeltuwfiel ka ñi wiñometuael ta kisu kiñe piamtun dungu reke felelay, fey iñchiñ am pefilu taiñ nge mew taiñ Ñidol ñi fütra pepiluwün. 17 Pefiyiñ ñi elungen fentren püramyen ka ñi pewfaluwün Ngünechen ñi fütra pepiluwün mew, feychi dunguetew ta Ngünechen fütra pepiluwün dungun mew, fey ta famngechi: “Tüfa ta iñche ñi sakin Fotüm, iñche ñi dulliel.” 18 Fey iñchiñ ka müten allküiñ tüyechi dungun wenu mapu mew küpalu, iñchiñ am mülelu Ñidol iñchiñ tati dullintuelchi wingkul mew.\n19 Fey famngechi doy küme feyngey tati pelon wentru ñi werken dungu, fey eymün kümelkakeymün tamün piwkentukuniefiel mew. Fey tüfeychi werken dungu pelontulekey kiñe küdetuwe reke tati dumiñ mew, fey ti antü küme pelontule wüla feyti epewün wefpakechi wangülen tamün pelontulelaetew reke tamün piwke mew. 20 Welu küme kimnieymün wünelu mew, chem dungu no rume ñi wiriel ti pu pelon wentru mülelu ta Wirin Chillka mew, ngelay ñi nütramyengeael re che ñi adkünuelchi dungu reke. 21 Fey ti pu pelon wentru am chumkawnorume dungunolu kisu engün ñi ayüelchi dungu: welu may, tüfa engün dungukefuy Ngünechen ñi adkünuletewchi dungu, dunguy engün tati Lif Küme Püllü ñi kellun mew.